Nyaɖeɖefia 21 - Holy Bible [Ewe Bible 1913] - (Nya 21)\nEye mekpɔ dziƒo yeye kple anyigba yeye; elabena gbã dziƒo kple gbã nyigba la nu va yi, eye atsiaƒu megali o.\nEye mekpe du kɔkɔe, tsi nye Yerusalem yeye la, le ɖiɖim tso dziƒo tso Mawu gbɔ, eye wodzrae ɖo abe ŋugbetɔ, si wɔwɔ leke na hena srɔ̃a ene.\nEye mese gbe gãa ɖe tso fiazikpui la gbɔ le gbɔgblɔm bena: Kpɔ ɖa, Mawu ƒe agbadɔ la le amewo gbɔ, eye wòanɔ anyi kpli wo, eye woawo hã woanye eƒe dukɔ, eye Mawu ŋutɔ anɔ anyi kpli wo, eye wòanye woƒe Mawu.\nEye amesi bɔbɔ nɔ fiazikpui dzi la, gblɔ bena: Kpɔ ɖa, mewɔ nuwo katã yeye! Eye wògblɔ be: Ŋlɔe, elabena nya siawo nye nya vavãwo kple nyateƒenyawo.\nEye wògblɔ nam bena: Eva ve me! Nyee nye Alfa kple Omega, gɔmedzedze kple nuwuwu. Amesi ke tsikɔ le ewum la, mana agbetsidzidzi la ƒe ɖee faa.\nEye mawudɔla adre, siwo si kplu adre, siwo yɔ fũ kple fuwɔame mamletɔ adreawo nɔ la, dometɔ ɖeka va, eye wòƒo nu kplim gblɔ bena: Va abi, ne mafia ŋugbetɔ, si nye Alẽvi la srɔ̃ la wò!\nEye wòkplɔm yi to kɔkɔ gãa ɖe dzi le gbɔgbɔ me, eye woɖe du kɔkɔe, Yerusalem, si le ɖiɖim tso dziƒo tso Mawu gbɔ la liam,\nesi ŋu Mawu ƒe ŋutikɔkɔe le; eƒe keklẽ le abe kpe xɔasi ŋutɔa ɖe ene, hele abe yaspis-kpe, si me kɔ abe kristalo ene;\ngli kɔkɔ gãa ɖe le eŋu; agbo wuieve le eŋu, eye mawudɔla wuieve le agboawo tame, eye woŋlɔ ŋkɔ, siwo nye Israel-viwo ƒe to wuieveawo ƒe ŋkɔwo la, ɖe wo ŋuti.\nƔedzeƒe gome la agbo etɔ̃ li, eye anyiehe gome la agbo etɔ̃ li, dziehe gome la agbo etɔ̃ li, eye ɣetoɖoƒe gome la agbo etɔ̃ li.\nGɔmeɖoɖo wuieve li na dua ƒe gli la, eye Alẽvi la ƒe apostolo wuieveawo ƒe ŋkɔwo le wo ŋu.\nEye amesi le nu ƒom kplim la, lé sikadzidzeti ɖe asi, be yeadzidze du le kple eƒe agboawo kpakple eƒe gli la.\nEye du la le dzogoe ene me, eye eƒe didime le abe eƒe kekeme ene; eye wòdzidze du la kple dzidzeti la, wòle stadio akpe wuieve: eƒe didime kple kekeme kple kɔkɔme wosɔ.\nEye wodzidze du la wòle abɔklugui alafa ɖeka kple blane vɔ ene le amewo ƒe dzidzenu, si le mawudɔla si la nu.\nEye nusi wotsɔ ɖo glia la, enye yaspis-kpe, eye du la nye sika dzadzɛ hele abe ahũhɔ̃e dzadzɛ ene.\nEye wotsɔ kpe xɔasi bubu ƒomeviwo katã wɔ leke na dua ƒe gli la ƒe gɔmeɖoɖoawo. Gɔmeɖokpe gbãtɔ nye yaspis, evelia nye safir, etɔ̃lia nye xalkedon, enelia nye smaragd,\nEye agbo wuieveawo nye adzagba wuieve, agboawo dome ɖesiaɖe nye adzagba ɖeka; eye dua ƒe ablɔ nye sika dzadzɛ abe ahũhɔ̃e, si me wokpɔa nu tonɛ la ene.\nEye nyemekpo gbedoxɔa ɖeke le eme o; elabena Aƒetɔ, Mawu ŋusẽkatãtɔ, kple Alẽvi la wonye eƒe gbedoxɔ.\nEye dua mehiã ɣe alo ɣleti, bene woaklẽ nɛ o; elabena Mawu ƒe ŋutikɔkɔe klẽna nɛ, eye Alẽvi la enye eƒe akaɖi.\nEye dukɔwo azɔ eƒe kekeli me, eye anyigba dzi fiawo atsɔ woƒe atsyɔ̃ ava emee.\nEye womatu eƒe agbowo le ŋkeke me o; elabena zã mado le afima o,\neye woatsɔ dukɔwo ƒe atsyɔ̃ kple bubu ava emee.


Agbea Sesẽ Na Adam Kple Xawa | Biblia Me Ŋutinya\nAgbenɔnɔ Sesẽ Dze Egɔme\nADAM kple Xawa wokpe fu geɖe le Eden-bɔ la godo. Ele na wo be woawɔ dɔ sesĩe adi woƒe nuɖuɖu. Le ati ƒe kutsetse, siwo nya kpɔna teƒe la, wokpɔ be ŋu kple aŋɔka sɔŋ mie ƒo xlã yewo. Esiae va dzɔ esime Adam kple Xawa wogbe toɖoɖo Mawu, eye womeganye Exɔlɔ̃wo o la.\nGake esi vɔ̃ɖi wu emae nye be, Adam kple Xawa wodze kuku gɔme. Ðo ŋku edzi be Mawu xlɔ̃ nu wo do ŋgɔ be, ne woɖu ati ɖeka aɖe ƒe tsetse la, woaku. Ẽ, gbemagbe ke, si woɖui la, wodze kuku gɔme. Bometsinu ka gbegbee nye esi wowɔ be womeɖo to Mawu o!\nAdam kple Xawa dzi wo viwo katã le esime Mawu nyã wo do goe le Eden-bɔa me megbe. Esia fia be wo viwo hã atsi aku amegã kple nyagã ahaku.\nNe Adam kple Xawa ɖe woɖo to Yehowa la, eya ko hafi wo kple wo viwo anɔ agbe le dzidzɔkpɔkpɔ me. Anye ne wo katã woanɔ agbe tegbee le dzidzɔ me le anyigba dzi. Anye ne ame aɖeke matsi aku amegã, alé dɔ ahaku o.\nMawu di be amewo nanɔ agbe tegbee le dzidzɔ me, eye Edo ŋugbe be gbeɖeka la, woanɔ agbe nenema. Menye ɖeko anyigba la katã anya kpɔ ko o, ke boŋ lãmesẽ anɔ amewo katã si. Eye amesiame anye xɔlɔ̃ nyui na amesiame, kple Mawu hã.\nGake Xawa meganye Mawu xɔlɔ̃ azɔ o. Eyata esime wòdzi viawo la, menɔ bɔbɔe nɛ o. Elé ku vevie. Tomaɖomaɖo Yehowa he nuxaxa geɖe vɛ nɛ, alo mele eme oa?\nAdam kple Xawa wodzi ŋutsuvi kple nyɔnuvi geɖewo. Esi wodzi woƒe ŋutsuvi gbãtɔ la, wotsɔ ŋkɔ nɛ be Kain. Wotsɔ ŋkɔ na woƒe ŋutsui evelia be Habel. Nukae dzɔ ɖe wo dzi? Ènyaea?\nMose I, 3:16-23; 4:1, 2; Nyaɖeɖefia 21:3, 4.


Konstantino | Ŋkuɖoɖo Blematɔ Aɖewo Dzi\nGBE BUBU Afrikaans Albanian Amharic Arabic Armenian Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Iloko Indonesian Italian Japanese Kinyarwanda Kirghiz Kirundi Korean Lingala Lithuanian Macedonian Malagasy Maltese Myanmar Norwegian Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Tetun Dili Thai Tigrinya Tsonga Turkish Twi Ukrainian Urdu Vietnamese Xhosa Zulu\nKonstantino nye Romatɔwo ƒe fiagã gbãtɔ si gblɔ be yezu Kristotɔ. Eto esia me kpɔ ŋusẽ gã aɖe ɖe xexemeŋutinya dzi. Eva zu Kristotɔwo ƒe subɔsubɔha si wolé fui tsã la me tɔ eye wòkpɔ ŋusẽ ɖe subɔsubɔha sia dzi hekpe asi ɖe eŋu woɖo Kristodukɔa anyi. Eya ta The Encyclopædia Britannica gblɔ be yeaɖi Kristotɔnyenye va zu “hadome kple dunyahehe ƒe dɔwɔnu sesẽtɔ kekeake” si kpɔ ŋusẽ ɖe xexemeŋutinya dzi.\nNU KA TAE nàtsɔ ɖe le Roma-fiagã aɖe si nɔ anyi le blema la ƒe ŋutinya me? Ne ètsɔ ɖe le Kristotɔnyenye me la, ke nyae be Konstantino ƒe dunyahehe kple eƒe subɔsubɔnuwɔnawo kpɔ ŋusẽ ɖe sɔlemeha geɖewo ƒe dzixɔsewo kple woƒe nuwɔnawo dzi va se ɖe egbe. Na míakpɔ ale si esia dzɔe la ɖa.\nWOÐO SƆLEMEHAWO LE SE NU HEZÃ WO\nLe ƒe 313 me la, Konstantino nɔ Ɣetoɖoƒe Roma-fiaɖuƒea dzi ɖum esime Likinio kple Maximino hã nɔ Ɣedzeƒe fiaɖuƒea dzi ɖum. Konstantino kple Likinio siaa na ablɔɖe woƒe dukɔmeviwo be woate ŋu asubɔ woƒe mawuwo faa, eye ablɔɖe sia su Kristotɔwo hã si. Konstantino kpɔ Kristotɔwo ƒe subɔsubɔha ta eye wòsusui be subɔsubɔha sia awɔe be yeƒe fiaɖuƒea nawɔ ɖeka. *\nEya ta medzɔ dzi na Konstantino kura be mama le sɔlemehawo dome o. Esi wòdi vevie be yeana sɔlemehawo ƒe nu nasɔ ta la, edze agbagba ɖo dzixɔse si wòbu be eyae nye adodoea anyi eye wòzii ɖe wo dzi. Ele na bisiɔpwo be woaɖe asi le woƒe subɔsubɔdzixɔse aɖewo ŋu. Eye bisiɔp siwo lɔ̃ wɔ esia megaxea adzɔ o, eye fiagã la naa ga geɖe wo. Blemaŋutinyaŋlɔla Charles Freeman gblɔ be: “Kristotɔwo ƒe dzixɔse siwo wogblɔ be enye adodoea nana ame ƒe asi sua dziƒo kple anyigbadzikesinɔnu gbogbo aɖewo siaa dzi.” Ale wɔ sɔlemehakplɔlawo zu ame xɔŋkɔwo le xexemenyawo me. Blemaŋutinyaŋlɔla A.H.M. Jones gblɔ be: “Ekpɔ sɔlemehaa ta gake eɖu aƒetɔ hã ɖe edzi.”\n“Ekpɔ sɔlemehaa ta gake eɖu aƒetɔ hã ɖe edzi.”—A.H.M. Jones, blemaŋutiŋlɔla\nKRISTOTƆNYENYE KAE WOÐO ANYI?\nKristotɔnyenye si do tso Konstantino kple bisiɔpwo ƒe ɖekawɔwɔ mee nye xɔse-vi-ɖe-bo-vi-ɖe. Nenema ko wòate ŋu adzɔe, elabe menye mawusubɔsubɔ vavã dimee fiagã la nɔ o ke boŋ ale si ɖekawɔwɔ nanɔ subɔsubɔhawo dome ye nɔ vevie nɛ. Ele eme nenema elabe eya ŋutɔ hã trɔ̃subɔdukɔ ƒe fiae wònye. Blemaŋutinyaŋlɔla aɖe ŋlɔ bena Konstantino “ɖoe koŋ nɔa evedomesi le eƒe nuwɔnawo kple dziɖunyawo me” le esi wòdi be yeadze trɔ̃subɔlawo kple Kristotɔwo siaa ŋu ta.\nTogbɔ be Konstantino gblɔna be Kristotɔ akuakuae yenye hã la, eƒe afɔ ɖeka nɔ Kristotɔwo ƒe subɔsubɔha me eye evelia nɔ trɔ̃subɔsubɔ me. Le kpɔɖeŋu me, ekaa ɣletivimefa hekpɔa gome le afakaka ƒomevi bubu siwo Biblia tsri la hã me. (5 Mose 18:10-12) Le Konstantino ƒe Ŋkuɖodzikpe si le Roma dzi la, wota Konstantino wònɔ vɔ sam na legbawo. Eyi edzi taa ɣemawu ƒe nɔnɔme ɖe gakuwo dzi tsɔ dea bubu eŋu, eye wòdo ɣemawu la subɔsubɔ ɖe ŋgɔ. Le Konstantino ƒe tsitsime la, ena wòtu gbedoxɔ na eya kple eƒe ƒomea le Umbria si nye Italy-du sue aɖe la me, eye wòɖo trɔ̃nuwo be woasubɔ le afi ma.\nKonstantino he eƒe mawutsideta abe “Kristotɔ” ene ɖe megbe va se ɖe esime wòsusɔ ŋkeke ʋɛ aɖewo wòaku le ƒe 337 me hafi. Agbalẽnyala geɖewo susui be ehe eƒe mawutsideta ɖe megbe ale be Kristotɔwo kple trɔ̃subɔla siwo le eƒe fiaɖuƒea me la siaa nade eƒe dziɖuɖua dzi. Le nyateƒe me la, eƒe agbenɔnɔ kple eƒe mawutsideta hehe ɖe megbe fɔ nyabiase vevi aɖewo ɖe te nenye be exɔ Kristo dzi se vavã. Gake kakaɖedzi le nu ɖeka ya ŋu: Sɔlemeha si Konstantino ɖo anyi le se nu la va zu dunyahehe kple mawusubɔsubɔ ƒe habɔbɔ sẽŋu aɖe, enye habɔbɔ si trɔ ɖa le Kristo yome heku ɖe xexea ŋu. Evɔ Yesu gblɔ tso eyomedzelawo ŋu be: “Womenye xexea ƒe akpa aɖeke o, abe ale si nyemenye xexea ƒe akpa aɖeke o la ene.” (Yohanes 17:14) Sɔlemeha sia si và xexea goŋgoŋ azɔ la mee sɔlemeha gbogbowo do tso hekaka ɖe anyigba la dzi.\nNufiame kae le ŋutinya sia me na mí? Mele be míaxɔ sɔlemeha aɖeke ƒe nufiafiawo dzi ase ko o, ke boŋ ehiã be míado woƒe nufiafiawo kpɔ be wosɔ ɖe Biblia ƒe nufiafiawo nu hã.—1 Yohanes 4:1.\n^ mm. 6 Ame geɖe meda asi ɖe edzi be Kristotɔ akuakuae Konstantino nye o, eye numekugbalẽ aɖe gblɔ be esia ƒe akpa aɖe anya tso “ale si wòdze ƒãa be eɖe mɔ ɖe trɔ̃subɔlawo ƒe kɔnu aɖewo ŋu le eƒe dziɖuɖu ƒe nuwuwu gɔ̃ hã” gbɔ.\nKonstantino va zu Ɣetoɖoƒe Roma-fiaɖuƒea dzi ɖula le ƒe 306 me eye eya ɖeka va zu Ɣedzeƒe Roma kple Ɣetoɖoƒe Roma-fiagã tso ƒe 324 va se ɖe ƒe 337 me.\nKonstantino gblɔ be woka ɖe edzi na ye le drɔ̃e alo ŋutega aɖe me be Kristotɔwo ƒe Mawu la akpe ɖe ye ŋu le yeƒe aʋawɔwɔ me.\nEsi Konstantino susui be Mawue kpe ɖe ye ŋu yeɖu aʋa aɖe dzi ta la, “eɖe gbe enumake” be woatsɔ akplɔ aɖe si le abe atitsoga ene ade yeƒe kpetata si “le afi si ame geɖewo tona le Roma” la ƒe asi me.—Blemaŋutinyaŋlɔla Paul Keresztes.\nWoda trɔ̃subɔlawo ƒe bubuŋkɔ si nye pontifex maximus ɖe Konstantino dzi eye wòbua eɖokui be yenye subɔsubɔha siwo katã le yeƒe fiaɖuƒea me la ƒe aƒetɔ.\nŊkuɖodzikpe si Konstantino tu tsɔ ɖoa ŋku eƒe aʋadziɖuɖu dzi\n“Fiagã ɖe sia ɖe, eɖanye Kristotɔ adodoea o, adze ŋgɔ nyametsotso si nye be wòatiae be yeadze Mawu ŋu alo fiaɖuƒe nage le ye si la godoo. Esi wònye be Konstantino xɔ zia eteƒe medidi o ta la, mele klalo be zia nage le ye si loo alo yeadzudzɔ nu vɔ̃ siwo katã yeate ŋui atsɔ alée ɖe te la wɔwɔ o.”—Richard Rubenstein, masɔmasɔwo gbɔ kpɔkpɔ kple dukɔmenyawo ŋuti nufialagã.\n“Ðikeke mele eme o be woate ŋu abu Konstantino be enye Kristotɔ le eƒe agbenɔnɔ ƒe nuwuwu ya teti nenye be womatsi dzi ɖe eƒe Kristotɔ vavã nyenye ŋu o.”—Paul Keresztes, blemanuwo kple ŋutinya ŋuti nufialagã.\nƉoe Ɖe Amewo Ɖoe Ɖe Amewo Konstantino\nŊkuɖoɖo Blematɔ Aɖewo Dzi—Konstantino\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! Ale Si Nàzã Wò Ɣeyiɣiwo Le Nunya Me\nƉoe Ɖe Amewo Ɖoe Ɖe Amewo NYƆ! Ale Si Nàzã Wò Ɣeyiɣiwo Le Nunya Me\nAle Si Nàzã Wò Ɣeyiɣiwo Le Nunya Me\nNYƆ! Ale Si Nàzã Wò Ɣeyiɣiwo Le Nunya Me


GBE BUBU Amharic Azerbaijani Azerbaijani (Cyrillic) Bashkir Chitonga Estonian Eʋegbe Gun Haitian Creole Hiligaynon Kazakh Kikaonde Kiribati Kongo Luganda Myanmar Otetela Pangasinan Sango Tatar Thai Tigrinya Tongan Ukrainian Vietnamese\nNU ÐEDZESI AÐE LE MAWU SUBƆLAWO ƑE ŊUTINYA ME!\nLE December 28, 2014 dzi la, nu ɖedzesi aɖe dzɔ le Mawu subɔlawo ƒe ŋutinya me: Woɖe Ŋɔŋlɔ Kɔkɔeawo—Xexe Yeye Gɔmeɖeɖe la ɖe go le Eʋegbe me.\nFifia Xexe Yeye Gɔmeɖeɖe Biblia la va kpe ɖe Biblia siwo Mawu vɔ̃lawo zãna le Eʋenyigbawo dzi ƒe gbogbo aɖee nye esia la ŋu. Nu ka tae wòhiã be woagaɖe Biblia gɔmeɖeɖe yeye aɖe ɖe go? Ame kawoe tae? Eye nu ka tae nàte ŋu aka ɖe Xexe Yeye Gɔmeɖeɖe Biblia la dzi?\nNu Ka Tae Biblia Gɔmeɖeɖewo Sɔ Gbɔ Alea?\nWota Biblia gɔmeɖeɖe yeye geɖewo le míaƒe ɣeyiɣi siawo me. Eye le gbegbɔgblɔ aɖewo gome la, esiae nye zi gbãtɔ si Mawu ƒe Nya la va su amewo si. Ke hã wogale Biblia gɔmeɖeɖe bubuwo tam ɖe gbe siwo me wole xoxo la gɔ̃ hã me. Nu ka tae? Agbalẽ si ƒe tanyae nye Ðe Gɔmeɖeɖeawo Sɔ Gbɔ Akpaa? (si le Eŋlisigbe me), si Sakae Kubo kple Walter Specht woŋlɔ la ɖe eme be: “Womate ŋu agblɔ le Biblia gɔmeɖeɖe aɖeke ŋu be enye gɔmeɖeɖe si yome ɖeke magava ɖo gbeɖe o. Esi wole ŋgɔ yim le Biblia ŋuti nunya me eye gbegbɔgblɔwo le tɔtrɔm ta la, ele be woayi edzi anɔ asi trɔm le gɔmeɖeɖeawo hã ŋu.”\nLe ƒe alafa sia me la, wogava se gbegbɔgblɔ siwo me woŋlɔ Biblia ɖo gbã, siwo nye Hebrigbe, Aramgbe kple Helagbe, gɔme nyuie wu. Azɔ hã, wofɔ Biblia ƒe asinuŋɔŋlɔgbalẽ siwo do ŋgɔ na esiwo dzidzime siwo nɔ anyi va yi la ƒe Biblia gɔmeɖelawo zã eye woƒe nuŋɔŋlɔwo hã de pɛpɛpɛ wu. Eya ta woate ŋu aɖe Mawu ƒe Nya la gɔme wòade pɛpɛpɛ fifia wu ɣeyiɣi siwo va yi!\nDeclan Hayes si nye Dukɔwo Dome Asitsanyawo ŋuti Nufialagã ŋlɔ bena: “Ƒe sia ƒe la, Biblia ye nyea agbalẽ si amewo ƒlena wu.” Eye ɣeaɖewoɣi la, didi be woata Biblia si amewo aƒle wu wɔnɛ be etalawo megatsɔa ɖeke le emenyawo ƒe dede pɛpɛpɛ me o. Le Biblia gɔmeɖeɖe aɖe gome la, etalawo ɖe akpa siwo wobu be “mevivi o” la le eme. Eye le Biblia bubu aɖe me la, wotrɔ nya alo nyagbe aɖewo siwo wosusu be ave dɔme na egbegbe nuxlẽla aɖewo. Le kpɔɖeŋu me, be woadze ame aɖewo ŋu la, woyɔ Mawu be “Tɔ-Kple-Nɔ.”\nWotsyɔ Nu Mawu Ƒe Ŋkɔa Dzi\nÐewohĩ nu si gavloe wue nye ale si womegale bubu dem Mawu ƒe ŋkɔ, Yehowa, ŋu o. (Agbalẽnyala aɖewo yɔa Mawu ŋkɔ be “Yahweh.”) Le blema Hebrigbe me Bibliawo me la, wotsɔ xaxagbeɖiɖi ene siwo nye YHWH (alo JHVH le yevugbe me) le míaƒe ŋɔŋlɔdzesiwo nu ŋlɔ Mawu ƒe ŋkɔe. Ŋkɔ tɔxɛ sia dze le Biblia ƒe akpa si amewo yɔna be Nubabla Xoxo la ɖeɖe dzaa me zi gbɔ zi 7,000 kloe. (2 Mose 3:15; Psalmo 83:18) Eya ta edze ƒãa be ɖe mía Wɔla la di be ye subɔlawo nanya ŋkɔ ma eye woazãe hã!\nGake ƒe alafa aɖewoe nye esi va yi la, Yudatɔwo ƒe kɔnyinyi aɖewo na wodzudzɔ Mawu ƒe ŋkɔa zazã. Emegbe la, kɔnyinyi siawo va kpɔ ŋusẽ ɖe Kristotɔ aɖewo hã dzi. (Dɔwɔwɔwo 20:29, 30; 1 Timoteo 4:1) Esia na wòva zu numame na Biblia gɔmeɖelawo be woatsɔ bubuŋkɔ “Aƒetɔ” aɖɔli Mawu ƒe ŋkɔa. Egbea woɖe Mawu ƒe ŋkɔ ɖa kura le Biblia akpa gãtɔ me. Yesu gblɔ le Yohanes 17:6 be: “Meɖe wò ŋkɔ la fia.” Gake egbegbe Biblia aɖewo ɖe nya “ŋkɔ” ɖa le kpukpui sia me. Eʋegbe Biblia yeye si Biblia Habɔbɔa ta la ɖe kpukpui sia gɔme be: “Meɖe wò fia.”\nNu ka koŋ tae ame aɖewo medi be woazã Mawu ƒe ŋkɔa o? De ŋugble le nya siwo wogblɔ le agbalẽ si nye Mɔfiame Vevi Na Biblia Gɔmeɖelawo (si le Eŋlisigbe me) me ŋu kpɔ. Biblia Habɔbɔ Ƒoƒuawo si kpɔa Biblia gɔmeɖeɖedɔ geɖe dzi le xexea me godoo lae tae. Eme nyati aɖe gblɔ be: “Esi wònye be ŋkɔ tɔxɛ ye YHWH nye ta la, eŋɔŋlɔ ɖe gbe bubuwo me be woayɔe wòaɖi ale si woyɔnɛ le Hebrigbea me ye nye mɔ nyuitɔ.” Gake nyati ma xlɔ̃ nu be: “Nu bubu aɖewo li siwo dzi mele be míaŋe aɖaba aƒu o.”\nÐe “nu bubu” mawo le vevie nenema gbegbea? Le agbalẽ sia ƒe nya nu la, agbalẽnyala aɖewo gblɔ be: “Ne míezã ŋkɔ abe Yahweh ene la, woate ŋu ase egɔme bubui . . . , ana woasusui be Mawu bubu aɖe alo Mawu si womenya o ye ‘Yahweh’ nye, eye wòto vovo na Mawu si wonya xoxo.” Evɔ ɖe Biblia ŋutɔ megblɔe eme kɔ kɔtɛ be Yehowa Mawu to vovo kura na mawu siwo ame siwo menye Kristotɔwo o subɔna oa?—Yesaya 43:10-12; 44:8, 9.\nAgbalẽnyala aɖewo gblɔ be, ne yewoɖɔli Mawu ƒe ŋkɔa kple “Aƒetɔ” la, ekema ka xoxoa nu koe yewole yeyea gbim ɖo. Gake Yesu bu fɔ ame siwo léa kɔnyinyi siwo medea bubu Mawu ŋu o me ɖe asi. (Mateo 15:6) Azɔ hã, Ŋɔŋlɔawo ƒe afi aɖeke meda asi ɖe edzi be woatsɔ bubuŋkɔ aɖe aɖɔli ame ƒe ŋkɔ ŋutɔŋutɔ o. Woyɔ bubuŋkɔ vovovowo, abe “Mawu Ƒe Nya La” kple “fiawo dzi Fia” ene, na Yesu le Ŋɔŋlɔawo me. (Nyaɖeɖefia 19:11-16) Ðe wòasɔ be woatsɔ bubuŋkɔ siawo dometɔ ɖeka aɖɔli eƒe ŋkɔ Yesua?\nAgbalẽ si míeyɔ va yi la me nyati bubu gblɔ be: “Ðe wòle be woaƒo asa na Mawu ƒe ŋkɔa yɔyɔ be ‘Yehowa’ hafi.” Le susu ka ta? “Agbalẽnyala aɖewo xɔe se be anyo wu be woayɔ Mawu ƒe ŋkɔ be ‘Yahweh’ be wòasɔ ɖe ale si wosusu be woyɔnɛ le gbegbɔgblɔ gbãtɔa me nu.” Gake Biblia me ŋkɔ nyanyɛwo abe Yesaya, Yeremiya kple Yesu ene hã mesɔ tututu ɖe ale si woyɔa woe le Hebrigbe gbãtɔ me (Yeshaʽ·yaʹhu, Yir·meyahʹ, kple Yehoh·shuʹaʽ) la nu o. Esi wònye ŋkɔ “Yehowa” nye Mawu ƒe ŋkɔa yɔyɔ mɔnu ɖeka, si ame geɖe nya ta la, susu aɖeke meli si tae woatsi tre ɖe eyɔyɔ nenema ŋu o. Le nyateƒe me la, amewo ŋutɔ ƒe seselelãme kple nuŋububu tae wogbe Mawu ƒe ŋkɔa zazã ɖo, ke menye agbalẽnyanya tae o.\nKe hã menye numekuku si wowɔ ŋue nyaa ku ɖo kura o. Le kpɔɖeŋu me, Biblia Habɔbɔ Ƒoƒuawo ƒe aɖaŋuɖola aɖe si le India gblɔ nu siwo do tso eme esi woɖe Mawu ƒe ŋkɔa ɖa le Biblia gɔmeɖeɖe xoxo siwo me wòdze le. Egblɔ be: “Menye bubuŋkɔ siwo le Mawu si nyanyae le vevie na Hindutɔwo o; wodi be yewoanya eƒe ŋkɔ ŋutɔŋutɔ, eye wosena le wo ɖokuiwo me be ne yewomenya Mawu ƒe ŋkɔ o la, yewomate ŋu asubɔe o.” Alea tututue wòle le ame siwo katã le Mawu dim ŋutɔŋutɔ hã gome. Ne míenya Mawu ƒe ŋkɔa ko hafi míate ŋu ase ame si tututu wònye gɔme, be menye ŋusẽ dzro aɖe koe wònye o, ke boŋ enye ame ŋutɔŋutɔ si ŋu míate ŋu ate ɖo. (2 Mose 34:6, 7) Esia tae Biblia gblɔ be: “Ame sia ame si yɔa Yehowa ƒe ŋkɔ la, woaɖee.” (Romatɔwo 10:13) Eya ta ehiã godoo be Mawu subɔlawo nazã eƒe ŋkɔa!\nBiblia Gɔmeɖeɖe Si Dea Bubu Mawu Ŋu\nXexe Yeye Gɔmeɖeɖe Biblia zã Mawu ƒe ŋkɔ, Yehowa\nEya ta le ƒe 1950 me la, nu ɖedzesi aɖe ŋutɔe wònye le míaƒe ŋutinya me esi woɖe Kristotɔwo Ƒe Hela Ŋɔŋlɔawo—Xexe Yeye Gɔmeɖeɖe Bibliaa ɖe go zi gbãtɔ le Eŋlisigbe me. Le ƒe ewo siwo kplɔe ɖo me la, wota Hebri Ŋɔŋlɔawo, siwo ame aɖewo yɔna be Nubabla Xoxo la, ƒe akpa aɖewo hã vivivi. Le ƒe 1961 me la, woɖe Biblia bliboa ɖe go le Eŋlisigbe me. Eɖe dzesi ŋutɔ be Xexe Yeye Gɔmeɖeɖe Bibliaa zã Mawu ƒe ŋkɔ “Yehowa” le teƒe 7,000 kloe siwo katã wòdze le le Nubabla Xoxoa me. Nu si gaɖe dzesi wue nye be wogbugbɔ ŋkɔa ɖo teƒe 237 sɔŋ le “Nubabla Yeyea” alo Kristotɔwo ƒe Hela Ŋɔŋlɔawo hã me.\nMenye ɖeko Mawu ƒe ŋkɔ si wogbugbɔ ɖo eteƒe la de bubu eŋu ko o, ke ena mɔnukpɔkpɔ hã mí be míanya ame si tututu wònye. Le kpɔɖeŋu me, Biblia geɖe ɖe Mateo 22:44 gɔme be: “Aƒetɔ la gblɔ na nye Aƒetɔ bena.” Nyabiaseae nye be, ame kae le nu ƒom na ame ka? Xexe Yeye Gɔmeɖeɖe Bibliaa ya ɖe kpukpui ma gɔme be: “Yehowa gblɔ na nye Aƒetɔ be,” eye esia sɔ kple Psalmo 110:1, afi si woyɔ nya mawo tsoe. Esia wɔnɛ be Biblia xlẽlawo kpɔa vovototo si le Yehowa Mawu kple Via dome dzea sii nyuie.\nAme Kawoe Tae?\nWatch Tower Bible and Tract Society, si nye habɔbɔ si zãm Yehowa Ðasefowo le le se nu, ye le Xexe Yeye Gɔmeɖeɖe Bibliaa tam. Ƒe alafa ɖeka kple edzivɔe nye esia si Yehowa Ðasefowo le Biblia tam hele emam le xexea me godoo. Ðasefowo ƒe ƒuƒoƒo aɖe si woyɔna be Xexe Yeye Biblia Gɔmeɖeɖe Kɔmiti ye ɖe Biblia sia gɔme ɖe Eŋlisigbe me hafi míetae. Esi kɔmitia me tɔwo medi ŋkɔxɔxɔ o ta la, wobia be woagaʋu go yewoƒe ŋkɔwo, le yewoƒe ku megbe gɔ̃ hã o.—1 Korintotɔwo 10:31.\nNu ka tae wotsɔ ŋkɔ na Biblia sia be Xexe Yeye Gɔmeɖeɖe? Esia ɖe kakaɖedzi blibo si le wo si la fia, si nye be amegbetɔƒomea “ɖo xexe yeye” si ŋugbe wodo le 2 Petro 3:13 la “ƒe agbo nu.” Kɔmitia ŋutɔ ɖe nu me be, esi wònye míele “xexe xoxo sia ƒe nuwuɣi heyina xexe yeye si me dzɔdzɔenyenye anɔ me” ta la, ele vevie be Biblia gɔmeɖelawo naɖe “nyateƒe vavã si le Mawu ƒe Nyaa me” la gɔme eme nakɔ nyuie.—Edze le ƒe 1950 ƒe Eŋlisigbe me tataa ƒe ŋgɔdonyaa me.\nGɔmeɖeɖe Si De Pɛpɛpɛ\nNyawo gɔme ɖeɖe wòade pɛpɛpɛ nɔ vevie na kɔmitia ale gbegbe. Hebrigbe, Aramgbe kple Helagbe gbãtɔ siwo me woŋlɔ Biblia ɖo la mee woɖe egɔme tsoe tẽe ɖe Eŋlisigbea me, eye wozã blema asinuŋɔŋlɔgbalẽ nyuitɔ siwo ŋu kakaɖedzi le. * Azɔ hã, woɖɔ ŋu ɖo vevie heɖe nyawo gɔme abe ale si tututu wogblɔe le gbegbɔgblɔ gbãtɔa me ene, ke hã wozã nya siwo gɔme anya se bɔbɔe na egbegbe nuxlẽlawo.\nEya ta mewɔ nuku o be agbalẽnyala aɖewo kafu Xexe Yeye Gɔmeɖeɖe Bibliaa ɖe ale si woɖe egɔme wòsɔ nyuie eye emenyawo de pɛpɛpɛ ta. Yunivɛsiti Nufialagã Benjamin Kedar, si nye Hebrigbenyalagã le Israel gblɔ le ƒe 1989 me be: “Ne mele gbegbɔgblɔwo ŋuti numekuku wɔm tso Hebrigbe me Biblia kple Biblia gɔmeɖeɖe vovovowo ŋu la, mezãa Eŋlisigbe me Xexe Yeye Gɔmeɖeɖe Bibliaa zi geɖe. Esia na mekpɔ kakaɖedzi blibo be egɔmeɖelawo dze agbagba anukwaretɔe be yewoana emenyawo nasɔ pɛpɛpɛ eye egɔme nanya se.”\nEgɔmeɖeɖe Ðe Gbe Bubuwo Me\nEya ta esɔ be Yehowa Ðasefowo ɖe Xexe Yeye Gɔmeɖeɖe Biblia gɔme ɖe gbe bubuwo hã me na ame siwo medoa Eŋlisigbe o. Va se ɖe egbea la, Xexe Yeye Gɔmeɖeɖe Biblia bliboa alo eƒe akpa aɖe le gbegbɔgblɔ 120 me. Be míate ŋu ata Biblia ɖe gbegbɔgblɔ geɖe me bɔbɔe la, míeto kɔmpiutamɔ̃ɖaŋu aɖe vɛ si nana míekpɔa nusɔsrɔ̃ deto siwo wowɔ tso Biblia me nyawo ŋu hewɔa wo ŋu dɔ. Azɔ hã, woɖo Gbegɔmeɖeɖedɔ Dzikpɔƒe be wòana kpekpeɖeŋu gbegɔmeɖelawo. Yehowa Ðasefowo ƒe Dɔdzikpɔha lae le Biblia gɔmeɖeɖedɔawo dzi kpɔm tẽe to Agbalẽŋɔŋlɔ Kɔmiti la dzi. Gake aleke koŋue wowɔa dɔ siae?\nGbã la, wotiaa Kristotɔ ɖeadzɔgbewo ƒe ƒuƒoƒo aɖe be woaɖe gbea gɔme. Nuteƒekpɔkpɔwo ɖee fia be, gbegɔmeɖela siwo le ƒuƒoƒo me ƒe gbegɔmeɖeɖe ate ŋu anyo ahada asɔ wu ame ɖeka aɖe tɔ si gɔme wòɖe le eɖokui si. (Lododowo 11:14) Zi geɖe la, ame siwo le ƒuƒoƒoa me dometɔ ɖe sia ɖe nyea ame si si nuteƒekpɔkpɔ su le Yehowa Ðasefowo ƒe agbalẽwo gɔme ɖeɖe me. Emegbe wonaa hehe ƒuƒoƒoa tso Biblia gɔme ɖeɖe ƒe mɔnuwo kple kɔmpiuta ƒe dɔwɔɖoɖo si ŋu wotrɔ asi le etɔxɛ la zazã ŋu nyuie.\nWofiaa mɔ gbegɔmeɖelawo be woaɖe Biblia gɔme nyuie ale be gɔmesesea nade pɛpɛpɛ evɔ ame akpa gãtɔ nate ŋu ase egɔme bɔbɔe. Eye nyaawo nasɔ ɖe gbegbɔgblɔ gbãtɔa me tɔwo nu ale si wòanya wɔ gake gɔmesesea nagatro o. Aleke wowɔna ɖoa taɖodzinu siawo gbɔ? Na míadzro ale si wowɔ hafi ɖe Biblia yeye sia gɔme la me vie. Gbã la, gbegɔmeɖelawo ƒo Eʋegbe me nya siwo sɔ kple Biblia me nya vevi siwo katã dze le Eŋlisigbe me Xexe Yeye Gɔmeɖeɖe Biblia me la nu ƒu. Kɔmpiutadziɖoɖo si wozãna la kpena ɖe wo ŋu be woake ɖe Biblia me nya siwo do ƒome eye woƒe gɔmesese ɖi wo nɔewo la ŋu. Enana gbegɔmeɖelawo kpɔa Helagbe kple Hebrigbe me nya siwo gɔme woɖe yi Eŋlisigbea me hã, ale be woate ŋu akpɔ ale si woɖe Helagbe alo Hebrigbe me nya mawo gɔme le Eŋlisigbe Biblia ƒe akpa vovovoawo. Esiawo katã kpe ɖe wo ŋu wotia Eʋegbe me nya siwo woatsɔ aɖe Eŋlisigbe me nya veviawo gɔmee la nyuie. Le esia megbe la, wodze Biblia me kpukpuiawo ŋutɔ gɔme ɖeɖe ɖekaɖeka, eye Eʋegbe me nya vevi siwo wotia da ɖi xoxo la nɔa dzedzem le kɔmpiutaa dzi.\nGake gbegɔmeɖeɖe bia nu geɖe wu Eʋegbe me nyawo tsɔtsɔ aɖɔli Eŋlisigbe me tɔawo dzro ko. Ele be woadze agbagba vevie akpɔ ale si woatrɔ asi le Eʋegbe me nya siwo wotia da ɖi la ŋu le kpukpui vovovoawo me be gɔmesese nyuitɔ si le Ŋɔŋlɔawo ŋu nadze. Ele be woaɖɔ ŋu ɖo hã be nyaawo nasɔ ɖe gbeŋutise kple ale si wodoa gbeae nu. Ame sia ame si axlẽ Biblia yeye sia akpɔe be woku kutri geɖe le egɔmeɖeɖe me vavã. Woɖe Mawu ƒe Nya la gɔme le Eʋegbe me Xexe Yeye Gɔmeɖeɖe Biblia la me eme kɔ nyuie, egɔme nya se, eye nyawo sɔ ɖe ale si wonɔ le gbegbɔgblɔ gbãtɔawo me nu. *\nMíele dzi dem ƒo na wò be wò ŋutɔ nàdzro Xexe Yeye Gɔmeɖeɖe Biblia me kpɔ. Àte ŋu adɔe tso magazine sia talawo gbɔ loo alo axɔe le Yehowa Ðasefowo ƒe hame si le miaƒe nutoa me la me. Àte ŋu axlẽe kple kakaɖedzi be woɖe Mawu ŋutɔ ƒe nyawo gɔme ɖe mia degbe me wòde pɛpɛpɛ. Ðikeke mele eme o be àlɔ̃ ɖe edzi godoo be nu ɖedzesi aɖee Biblia sia ɖeɖe ɖe go le Eʋegbe me nye le Mawu subɔlawo ƒe ŋutinya me vavã!\n^ mm. 24 The New Testament in the Original Greek, si Westcott kple Hort ta, koŋ dzie wokpɔ ɖe Hela Ŋɔŋlɔawo gɔme. Eye le Hebri Ŋɔŋlɔawo gome la, R. Kittel ƒe Biblia Hebraica lae wozã. Gakpe ɖe eŋu la, wowɔ blema aƒlagbalẽ aɖewo siwo wobu akɔnta be woŋlɔ wo le ƒe alafa evelia kple etɔ̃lia K.Ŋ. la hã ŋu dɔ le Xexe Yeye Gɔmeɖeɖe Biblia, ƒe 2013 tɔ, la gɔme ɖeɖe me. Azɔ hã, wokpɔ Helagbe me ŋɔŋlɔ bubu siwo dzi amewo ka ɖo, siwo ŋu Nestle kple Aland kpakple Biblia Habɔbɔ Ƒoƒuawo trɔ asi le nyitsɔ laa, siwo ŋu wowɔ numekuku deto le, la hã dzi.\n^ mm. 30 Be nàkpɔ numeɖeɖe geɖe ku ɖe Biblia gɔme ɖeɖe ŋuti mɔfiamewo kple nu siwo ɖe dzesi le Eʋegbe me Xexe Yeye Gɔmeɖeɖe Biblia sia ŋu la, kpɔ eƒe megbenyawo ƒe A1 kple A2.\nNu Siwo Ðe Dzesi Le Xexe Yeye Gɔmeɖeɖe La Ŋu\nNuŋɔŋlɔawo Dze Nyuie\nWoƒo Kpukpuiawo Nu Ƒu Wonye Memamawo:\nWomeɖe kpukpui ɖe sia ɖe ɖe vovo o, ke boŋ woƒo wo nu ƒu wonye memamawo. Esia akpe ɖe nuxlẽlaa ŋu be wòade dzesi susu vevi ɖe sia ɖe si Biblia ŋlɔlawo ɖe gblɔ\nEsiawo dze le axa ɖe sia ɖe be woakpe ɖe ŋuwò nàkpɔ mawunyakpukpui siwo do ƒome\nEmenyawo Ƒe Totoɖeme:\nNumeɖeɖe siwo wotsɔ dze Biblia-gbalẽ ɖe sia ɖe gɔme, ale be nuxlẽlaa nate ŋu akpɔ nya vevi siwo le agbalẽ ma me kaba\nAkpa aɖe le Bibliaa ƒe nuwuwu lɔƒo si nye “Biblia Me Nyawo Diƒe.” Woɖo nya vevi aɖewo hefia afi si nàkpɔ wo le le Biblia me, eye woŋlɔ nya ʋɛ siwo ƒo xlãe la kpee\nNyati kpuikpui siwo ku ɖe Biblia ƒe nufiafiawo kple nya vevi aɖewo siwo do ƒome kplii ŋu\nAnyigba ƒe nɔnɔmetata siwo ŋu numeɖeɖewo kpe ɖo siwo akpe ɖe nuxlẽlaa ŋu wòasrɔ̃ nu tso Biblia-nyigbawo ŋu


Nyagblɔla 7 | Biblia Le Internet Dzi | Xexe Yeye Gɔmeɖeɖe\nŊkɔ nyui kple kugbe (1-4)\nNunyala ƒe mokaname (5-7)\nNu ƒe nuwuwu nyo wu eƒe gɔmedzedze (8-10)\nNunya ƒe viɖe (11, 12)\nŊkeke nyuiwo kple ŋkeke vɔ̃wo (13-15)\nMègawɔ nu wòagbɔ eme o (16-22)\nNyagblɔla la lé ŋku ɖe nuwo ŋu (23-29)\n7 Ŋkɔ nyui* nyo wu ami xɔasi,+ eye kugbe nyo wu dzigbe. 2 Kuƒemeyiyi* nyo wu aglotuƒeyiyi,+ elabena afi kemɛa nye amegbetɔwo katã ƒe nuwuƒe, eye ele be wòade dzi gbɔ na agbagbeawo. 3 Nuxaxa nyo wu nukoko,+ elabena ne mo lé blanui la, ewɔa dɔ ɖe ame ƒe dzi dzi wu.+ 4 Nunyalawo ƒe dzi le aƒe si me konyifafa le, ke bometsilawo ƒe dzi le aƒe si me aglotutu le.*+ 5 Nunyala ƒe mokaname sese+ nyo wu bometsilawo ƒe kafukafuha sese. 6 Elabena ale si ŋùti wóna kpotokpoto le ze gɔmee la, nenemae bometsila ƒe nukoko le;+ esia hã toflokoe. 7 Gake ameteteɖeanyi ate ŋu ado aɖaʋa nunyala, eye zãnuxɔxɔ gblẽa ame ƒe dzi.+ 8 Nu ƒe nuwuwu nyo wu eƒe gɔmedzedze. Dzigbɔɖitɔ nyo wu dadala.+ 9 Mègayɔ* ɖe dzikudodo ŋu o,+ elabena bometsilawo ƒe akɔtae dziku nɔna.*+ 10 Mègabia be, “Nu ka tae tsãŋkekewo nyo wu fifitɔwo?” hã o, elabena mèle biabiam le nunya me o.+ 11 Nunya si ŋu domenyinu kpe ɖo la, nu nyui aɖee wònye, eye viɖenue wònye na ame siwo kpɔa ɣe ƒe keklẽ.* 12 Elabena nunya kpɔa ame ta,+ abe ale si ko ga hã kpɔa ame ta ene,+ ke nu si nyo le sidzedze ŋue nye be: Nunya kpɔa ame si si wòle la ƒe agbe ta.+ 13 Lé ŋku ɖe Mawu vavã la ƒe dɔwo ŋu, elabena ame kae ate ŋu adzɔ nu si wòglɔ̃ la?+ 14 Ne ŋkekea me nyo la, wò nuwɔnawo naɖee afia be eme nyo,+ ke ne ŋkekea me menyo o hã, dze sii be Mawue wɔ eya hã abe ekemɛa ke ene,+ ne amegbetɔ naganya nu si tututu ava dzɔ ɖe edzi emegbe la ƒe ɖeke o.+ 15 Mekpɔ nu sia nu le nye agbemeŋkeke ƒuƒluawo+ me—mekpɔ ame dzɔdzɔe siwo nu yina togbɔ be wowɔa nu dzɔdzɔe+ kple ame vɔ̃ɖi siwo nɔa agbe didi togbɔ be wovɔ̃ɖi hã.+ 16 Mègawɔ ɖokuiwò ame dzɔdzɔe akpa o,+ eye mèganya nu wòagbɔ eme akpa hã o.+ Nu ka tae nàgblẽ ɖokuiwò dome?+ 17 Mègawɔ nu vɔ̃ɖi wòagbɔ eme o, eye mèganye bometsila hã o.+ Nu ka tae nàku kukpo?+ 18 Enyo be nàlé nuxlɔ̃ame si wona wò me ɖe asi, eye mègana ekemɛa hã nage le asiwò o;+ elabena ame si vɔ̃a Mawu la alé wo ame evea me ɖe asi. 19 Nunya doa ŋusẽ nunyala wu ŋusẽtɔ ewo siwo le du me.+ 20 Elabena ame dzɔdzɔe aɖeke mele anyigba dzi, si wɔa nu nyui sɔŋ eye mewɔa nu vɔ̃ o.+ 21 Azɔ hã, mègatsɔ wò dzi ɖo nya sia nya si amewo gblɔna la ŋu o;+ ne menye nenema o la, àva se wò subɔvi wòanɔ ɖiŋu dom na wò;* 22 elabena wò ŋutɔ hã ènyae nyuie le wò dzi me be yedo ɖiŋu na amewo kpɔ zi geɖe.+ 23 Metsɔ nunya do nu siawo katã kpɔ, eye megblɔ be: “Madze nunya.” Gake nyemete ŋui o. 24 Nu si li la, egbɔ metsɔ o, eye eme goglo ale gbegbe. Ame kae ate ŋu ase egɔme?+ 25 Nye la, metsɔ nye dzi ɖo anyi be madze si nunya, madzro eme, eye madii, ne makpɔ susu si ta nuwo le alea, ne manyae be movidzɔdzɔ nye vɔɖivɔ̃ɖi, eye tsukuku nye bometsitsi.+ 26 Eye mekpɔ nu sia be: Nu si vena wu kue nye nyɔnu si zu adoboli, eƒe dzi nye ɖɔ, eye eƒe asiwo nye kunyowu. Ame si ƒe nu dzea Mawu vavã la ŋu la asi le enu,+ ke nu vɔ̃ wɔla ya adze esi me.+ 27 Nyagblɔla+ be: “Kpɔ ɖa! Esia ŋue meke ɖo; medzro nuwo me ɖekaɖeka, ne maƒo nya ta, 28 gake nyemeke ɖe* nu si dim menɔ atraɖii la ŋu o. Mekpɔ ŋutsu ɖeka* le ame akpe ɖeka dome, ke nyemekpɔ nyɔnu ɖeka le wo katã dome o. 29 Esia ko mekpɔ, be: Mawu vavã la wɔ amegbetɔwo wole dzɔdzɔe,+ ke woawo ŋutɔwoe ti ayedzedze geɖe yome.”+\n^ Alo, “Ŋkɔ nyui wɔwɔ.” Egɔmeɖeɖe tẽe, “Ŋkɔ.”\n^ Alo, “Kuteƒeyiyi.”\n^ Alo, “afi si nukokoedoname le.”\n^ Egɔmeɖeɖe tẽe, “Wò gbɔgbɔ megayɔ.”\n^ Agate ŋu afia, “elabena bometsitsi ƒe dzesie wònye.”\n^ Efia, agbagbeawo.\n^ Alo, “fi ƒom de wò.”\n^ Alo, “nye luʋɔ meke ɖe.”\n^ Alo, “ŋutsu dzɔdzɔe ɖeka.”


Yakob Kple Esau Kpakple Domenyinu La | Biblia Me Nusɔsrɔ̃wo Na Ðeviwo\nIsak xɔ ƒe 40 hafi ɖe Rebeka. Elɔ̃e vevie. Le ɣeyiɣi aɖe megbe la, wodzi ŋutsuvi eve siwo nye venɔviwo.\nTsitsitɔa ŋkɔe nye Esau eye ɖevitɔa ŋkɔe nye Yakob. Esau lɔ̃ gbe me nɔnɔ, eye wòbi ɖe adedada me. Gake Yakob ya lɔ̃ aƒe me nɔnɔ.\nLe ɣemaɣi la, ne ame fofo ku la, wotsɔa eƒe anyigba kple ga ƒe akpa gãtɔ naa viŋutsu tsitsitɔ. Emae woyɔna be domenyinu. Le Isak ƒe ƒomea me la, domenyinua ƒe akpa aɖe hãe nye be ame nawɔ akpa aɖe le ŋugbe siwo Yehowa do na Abraham me. Ŋugbedodo mawo menɔ vevie na Esau ya o, gake Yakob ya nya be wole vevie ŋutɔ.\nGbe ɖeka Esau gbɔ tso adegbe eye ɖeɖi te eŋu vevie. Ese nu vivi si ɖam Yakob le la ƒe ʋeʋe lililia eye wògblɔ na Yakob be: ‘Dɔ le wuyem vevie! Na atadi dzĩ ma ƒe ɖem!’ Yakob gblɔ nɛ be: ‘Mana wò, gake, do ŋugbe be yeatsɔ wò domenyinu la anam gbã.’ Esau gblɔ be: ‘Domenyinu la mele vevie nam o! Ate ŋu azu tɔwò. Tsɔ nua nam maɖu.’ Èsusu be nunya le nu si Esau wɔ mea? Ao. Esau ɖe asi le nu xɔasi aɖe ŋu le nuɖuɖu agba ɖeka ko ta.\nEsi Isak tsi la, ɣeyiɣia de be wòayra via tsitsitɔ. Gake Rebeka kpe ɖe Yakob si nye ɖevitɔ la ŋu be woyra eya boŋ. Esi Esau va nya nu si dzɔ la, dzi kui vevie wòdi be yeawu ye nɔvia. Isak kple Rebeka wodi be yewoakpɔ Yakob ta, eya ta wogblɔ nɛ be: ‘Dzo yi ɖanɔ nyruiwò Laban gbɔ va se ɖe esime Esau ƒe dzikua nu nafa.’ Yakob ɖo to edzilawo ƒe aɖaŋuɖoɖoa eye wòsi ale be nɔvia mewui o.\n“Viɖe kae wòanye na ame be xexe blibo la katã nazu etɔ, gake wòabu eƒe agbe? Nu ka koŋ ye ame atsɔ ana ɖe eƒe agbe ta?”—Marko 8:36, 37\nNyabiasewo: Ame ka ƒomevie Esau nye? Ame ka ƒomevie Yakob nye? Nu ka ta woyra Yakob ke menye Esau o?\n1 Mose 25:20-34; 27:1–28:5; Hebritɔwo 12:16, 17\nYakob Ƒe Biblia Ŋuti Gbalẽvi\nŊugbe kae Yehowa do na Yakob? Wɔ Biblia ŋuti gbalẽvi sia ƒe kɔpi be nàkpɔ ŋuɖoɖoa.\nEsau Ƒe Biblia Ŋuti Gbalẽvi\nNu kae Esau wɔ si ɖee fia be medea asixɔxɔ nu kɔkɔewo ŋu o? Wɔ Biblia ŋuti gbalẽvi sia ƒe kɔpi ne nàkpɔ ŋuɖoɖoa.\nDe Asixɔxɔ Nu Kɔkɔewo Ŋu!\nNu kawo koŋ mee nàte ŋu aɖee afia le be yedea asixɔxɔ nu kɔkɔewo ŋu?


Psalmowo 71 | Biblia Le Internet Dzi | Xexe Yeye Gɔmeɖeɖe\nAme tsitsiwo ƒe ŋuɖoɖeŋua\nŊuɖoɖo ɖe Mawu ŋu tso ɖevime ke (5)\n“Ne ŋusẽ vɔ le ŋunye” (9)\n‘Mawu fia num tso nye ɖevime ke’ (17)\n71 Oo Yehowa, wòe mesi tso. Mègana ŋu nakpem gbeɖe o.+ 2 Xɔ nam eye nàɖem le wò dzɔdzɔenyenye nu. Ƒu to anyi ɖe ŋunye,* eye nàxɔ nam.+ 3 Zu agakpe sesẽ nam,Afi si mate ŋu asi abe ɖo ɖaa. Ðe gbe, ne woaxɔ nam,Elabena wòe nye nye agakpe kple nye mɔ́ sesẽ.+ 4 Oo nye Mawu, ɖem tso ame vɔ̃ɖi la si me,+Tso ame madzɔmadzɔ kple ameteɖeanyila la ƒe fego me. 5 Elabena Aƒetɔ Dziɖulagã Yehowa, wòe nye nye mɔkpɔkpɔ;Ŋuwòe meɖo dzi ɖo* tso nye ɖevime ke.+ 6 Ŋuwòe meziɔ ɖo tso esime wodzim;Wòe ɖem tso danye ƒe dɔ me ke.+ Wòe mekafuna ɖaa. 7 Mezu abe nukunu ene na ame geɖewo,Ke wòe nye nye mɔ́ sesẽ. 8 Wò kafukafu yɔ nu me nam fũu;+Meƒoa nu le wò atsyɔ̃ ŋu ŋkeke blibo la katã. 9 Mègatsɔm ƒu gbe le nye amegãkuɣi o;+Mègagblẽm ɖi ne ŋusẽ vɔ le ŋunye o.+ 10 Nye futɔwo le nu ƒom tsi tre ɖe ŋunye,Eye ame siwo di be yewoaɖe nye agbe* ɖa la le adaŋu dem le wo nɔewo dome,+ 11 Le gbɔgblɔm be: “Mawu gblẽe ɖi. Mina míati eyome ne míalée, elabena ame aɖeke meli axɔ nɛ o.”+ 12 Oo Mawu, mèganɔ adzɔge le ŋunye o. Oo nye Mawu, ɖe abla nàva kpe ɖe ŋunye.+ 13 Na ame siwo tso ɖe ŋunye* la,Naɖu ŋukpe eye wo nu neyi.+ Ame siwo le vɔ̃e dim nam la,Vlododo kple gbɔɖiɖi nenyè tsyɔ wo.+ 14 Ke nye la, manɔ mɔ kpɔm na wò ɖaa;Eye makafu wò agakafu wò ɖe edzi. 15 Nye nu agblɔ wò dzɔdzɔenyenye,+Kple wò xɔxɔdɔwo ŋkeke blibo la,Togbɔ be nyemate ŋu axlẽ wo o hã.+ 16 Oo, Aƒetɔ Dziɖulagã Yehowa,Mava aɖe gbeƒã wò ŋusẽdɔwo;Maƒo nu le wò dzɔdzɔenyenye ŋu, le tɔwò ɖeɖe ko ŋu. 17 Oo Mawu, èfia num tso nye ɖevime ke,+Eye mele gbeƒã ɖem wò nukudɔwo va se ɖe fifi.+ 18 Oo Mawu, ne metsi ƒo wɔ gɔ̃ hã la, mègagblẽm ɖi o.+ Na maɖe gbeƒã wò ŋusẽ* na dzidzime si gbɔnaKple wò ŋusẽ na megbeviwo katã.+ 19 Oo Mawu, wò dzɔdzɔenyenye de dzi boo;+Oo Mawu, èwɔ nu gã nu gãwo;Ame kae de nuwò?+ 20 Togbɔ be èna mekpɔ xaxa kple vɔ̃ geɖe teƒe hã la,+Gagbɔ agbem;Eye nàhem do goe tso anyigba tume.*+ 21 Na mazu gã ɖe edzi,Tɔ kpɔ ɖe ŋunye, eye nàfa akɔ nam. 22 Ekema matsɔ kasaŋku akafu wòElabena nuteƒewɔlae nènye, Oo nye Mawu.+ Madzi ha* akafu wò kple saŋku,Oo, Israel ƒe Kɔkɔetɔ. 23 Nye nuyiwo atso aseye ne mele kafukafuha dzim na wò,+Elabena wòe ɖe nye agbe.*+ 24 Nye aɖe aƒo nu le* wò dzɔdzɔenyenye ŋu ŋkeke blibo la katã,+Elabena ŋukpe alé ame siwo le vɔ̃e dim nam la, eye woƒe mo ada tu.+\n^ Alo, “Bɔbɔ nàle to ɖe ŋunye.”\n^ Alo, “Dziwòe meka ɖo.”\n^ Alo, “tso tɔ goglowo me.”\n^ Alo, “Elabena wòe xɔ nye luʋɔ ɖe agbe.”\n^ Alo, “Nye aɖe abu.”


Psalmowo 68 | Biblia Le Internet Dzi | Xexe Yeye Gɔmeɖeɖe\nNa henɔ la. David ƒe ha. Kafukafuha. Hadzidzi. 68 Mawu netso, ne eƒe futɔwo naka hlẽ,Eye ame siwo léa fui la nasi le eŋkume.+ 2 Ale si ya kplɔa dzudzɔ dzonae la, nenemae nàkplɔ wo adzoe;Ale si anyixe lólona le dzo nui la,Nenemae ame vɔ̃ɖiwo nu ayi le Mawu ŋkume.+ 3 Ke ame dzɔdzɔewo ya akpɔ dzidzɔ;+Woatso aseye le Mawu ŋkume;Eye woagli kple dzidzɔ. 4 Midzi ha na Mawu; midzi kafukafuha* na eƒe ŋkɔ.+ Midzi ha na Ame si to gbedzi* gbɔna,Eŋkɔe+ nye Yah!* Mitso aseye le eŋkume! 5 Tsyɔ̃eviwo fofo kple ahosiwo takpɔlae*+ Mawu nye, le eƒe kɔkɔeƒe la.+ 6 Mawu naa nɔƒe ame tsiakogowo;+Eɖea ga gamenɔlawo henaa nu dzea edzi na wo.+ Ke tosẽlawo* ya atsi kuɖiɖinyigba dzi.+ 7 Oo Mawu, esi nènɔ ŋgɔ na wò dukɔ,+Esi nèzɔ to gbegbe la, (Sela) 8 Anyigba ʋuʋu;+Dziƒo dza tsi le Mawu ŋkume;Sinai sia hã ʋuʋu le Mawu, Israel ƒe Mawu la ŋkume.+ 9 Oo Mawu, èna tsi dza bababa,Ègado ŋusẽ wò ame* siwo ŋu ɖeɖi te belibeli la. 10 Wonɔ wò agbadɔwo me;+Oo Mawu, le wò nyuiwɔwɔ ta nèkpɔ ame dahewo dzi. 11 Yehowa ŋutɔe ɖe gbe;Nyɔnu nya nyui gblɔlawo de ha kpaŋ.+ 12 Aʋakɔwo ƒe fiawo de afɔ du me,+ wode afɔ du me! Nyɔnu si le aƒe me la hã xɔ aboyonuawo ƒe ɖe.+ 13 Togbɔ be mi ŋutsuwo miemlɔ asaɖa ƒe dzowo* gbɔ hã la,Ahɔnɛ ƒe aʋala siwo ŋu wofa klosalo ɖo,Kple eƒe fu siwo ŋu wofa sika nyuitɔ ɖo lae miakpɔ. 14 Esi Ŋusẽkatãtɔ la ka eƒe fiawo hlẽ la,+Sno dza le Zalmon.* 15 Basan towo+ nye Mawu ƒe to;*To kɔkɔwoe Basan towo nye. 16 Mi to kɔkɔwo, nu ka tae miele ŋu biãmTo si dzi Mawu tia be yeanɔ la?+ Ɛ̃, afi mae Yehowa anɔ tegbee.+ 17 Mawu ƒe aʋatasiaɖamwo le akpe nanewo, wonye akpe teƒe akpewo.+ Yehowa ŋutɔ tso Sinai va kɔkɔeƒe la.+ 18 Èlia yi dzi ʋĩi;+Èkplɔ aboyomewo yii;Èxɔ nunana siwo nye amewo,+Ɛ̃, tosẽlawo gɔ̃ hã,+ be yeanɔ wo dome, Oo Yah, Mawu. 19 Woakafu Yehowa, ame si tsɔa míaƒe agbawo na mí gbe sia gbe,+Mawu vavã si nye míaƒe xɔnametɔ la. (Sela) 20 Mawu vavã la nye Mawu si xɔna na ame;+Eye Aƒetɔ Dziɖulagã Yehowae ɖea ame tso ku si me.+ 21 Nyateƒee, Mawu agbã ta na eƒe futɔwo,Kple dzodome na ame sia ame si kpɔtɔ le eƒe fɔɖiɖi me.*+ 22 Yehowa be: “Makplɔ wo tso Basan agbɔe;+Makplɔ wo tso atsiaƒu ƒe gogloeƒewo agbɔe, 23 Ne nàklɔ wò afɔ ɖe ʋu me,+Ne wò avuwo ƒe aɖe nakpɔ wo tɔ gome le futɔwo ŋu.” 24 Oo Mawu, wokpɔ wò aʋadziɖuɖu ƒe gbɔlɔhawo,Nye Mawu, nye Fia, ƒe aʋadziɖuɖu ƒe gbɔlɔhawo zɔ va kɔkɔeƒe la.+ 25 Hadzilawo dze ŋgɔ, kasaŋkuƒolawo xe megbe;+Ðetugbui axatsɛƒolawo le wo titina.+ 26 Mikafu Mawu le ameha gãwo dome;*Mikafu Yehowa, mi ame siwo dzɔ tso Israel ƒe Tsidzɔƒe+ la. 27 Benyamin,+ si nye woƒe suetɔ la, le wo dzi ɖum,Yuda-megãwo kple woƒe ame hahooawo,Kpakple Zebulon-megãwo kple Naftali-megãwo hã. 28 Wò Mawu ɖoe be ŋusẽ naɖo ŋuwò. Oo Mawu, wò, ame si wɔe na mí, ɖe wò ŋusẽ fia.+ 29 Le wò gbedoxɔ si le Yerusalem ta,+Fiawo atsɔ nunanawo avɛ na wò.+ 30 Blu ɖe gbemelã siwo le aɖawo me,Ðe nyitsuwo+ kple nyiviwo ƒe ha la ta,Va se ɖe esime dukɔwo natsɔ ɖokuibɔbɔ alɔ klosalo vɛ.* Ka dukɔ siwo lɔ̃a aʋawɔwɔ la ya hlẽ. 31 Woatsɔ gadzẽnuwo atso Egipte avɛ;*+Kus aɖe abla atsɔ nunanawo ɖe asi avɛ na Mawu. 32 Oo, anyigbadzifiaɖuƒewo, midzi ha na Mawu,+Midzi kafukafuha* na Yehowa, (Sela) 33 Na Ame si bɔbɔ nɔ dziƒowo ƒe dziƒo si li tso tititi.+ Kpɔ ɖa! Eɖe gbe, ena eƒe gbe sesẽ la ɖi. 34 Miɖe gbeƒã Mawu ƒe ŋusẽ.+ Eƒe gãnyenye le Israel dzi,Eye eƒe ŋusẽ le dziŋgɔli* me. 35 Ŋɔdzi le Mawu ŋu le eƒe kɔkɔeƒe gã la.*+ Israel ƒe Mawu wònye,Ame si naa ŋusẽ kple ŋutete dukɔ la.+ Woakafu Mawu.\n^ Agate ŋu afia “le alilikpowo dzi.”\n^ Yah nye ŋkɔ Yehowa ŋɔŋlɔ kpuie.\n^ Egɔmeɖeɖe tẽe, “ƒe ʋɔnudrɔ̃lae.”\n^ Egɔmeɖeɖe tẽe, “wò domenyinu.”\n^ Agate ŋu afia, “lãkpɔwo.”\n^ Alo, “Enɔ abe ɖe sno dza ɖe Zalmon ene.”\n^ Alo, “nye to gã si nya kpɔ.”\n^ Alo, “kpɔtɔ le zɔzɔm le fɔɖiɖi me.”\n^ Agate ŋu afia, “dukɔwo nanya avuzi le klosalo dzi.”\n^ Alo, “Ame dɔdɔwo atso Egpite ava.”\n^ Egɔmeɖeɖe tẽe, “alilikpowo.”\n^ Egɔmeɖeɖe tẽe, “Mawu, ŋɔdzi le ŋuwò le wò kɔkɔeƒe gã la.”


Yeremia 8 - Holy Bible [Ewe Bible 1913] - (Yer 8)\nYehowa be: Le ɣemaɣila woaho Yuda-fiawo ƒe ƒuwo kple woƒe amegãwo ƒe ƒuwo, woƒe nunɔlawo ƒe ƒuwo, woƒe nyagblɔɖilawo ƒe ƒuwo kpakple Yerusalem-tɔwo ƒe ƒuwo tso woƒe yɔdowo me,\nahasia ɖe ɣe kple ɣleti kpakple dziƒo ŋu nuwo nu, nusiwo ƒe nya wolɔ̃, eye wosubɔ, wodze wo yome, wobia nu wo se, eye wode ta agu na wo; womafɔ wo o, eye womatsɔ wo aɖi o, eye woazu gbeɖuɖɔ le anyigba dzi.\nYehowa Zebaot be: Ƒome vɔ̃ɖi sia ƒe ame mamlea, siwo katã susɔ ɖe teƒe, siwo katã menyã wo ɖo ɖo la, alɔ̃ ku wu agbe.\nEyata ale nagblɔ na wo enye si: Ale Yehowa gblɔ esi: Ɖe wòto anyi womegafɔna oa, alo ɖe wotrɔa megbe womegatrɔa kɔ oa?\nNukaŋuti dukɔ sia, si nye Yerusalem, dze go ɖikaa? Woku ɖe alakpadada ŋu, eye wogbe tɔtrɔ.\nMeƒu to anyi, eye mese be, womelé nu ƒom ɖe eteƒe o; amea ɖeke meli, si eƒe vɔ̃ɖiwɔwɔ venɛ wògblɔna be: Nuka nye esi mehewɔ hã o! Amesiame lé eƒe ma abe so, si lu ɖe aʋa me ene.\nAleke miate ŋu ano gbɔgblɔm be, nunyalawo yewonye, eye Yehowa ƒe se la le yewo si me? Kpɔ ɖa, vavãe agbalẽnyalawo ƒe nuŋlɔnu trae wo aʋatsoe.\nŊu akpe nunyalawo, dzi aɖe le wo ƒo, eye asi atu wo; kpɔ ɖa, Yehowa ƒe nya wogbe, nunya kae hele wo si azɔ ma?\nEyata matso wo srɔ̃wo na ame tutɔwo kple woƒe agblewo na wo nyãlawo, elabena ŋuklẽlawo sɔŋ wonye tso ɖeviawo dzi vaseɖe tsitsiawo dzi, alakpadalawo sɔŋ wonye tso nyagblɔɖilawo dzi vaseɖe nunɔlawo dzi.\nWotre nye dukɔ ƒe gbagbãƒe betsebetse hele gbɔgblɔm be: Ŋutifafa, ŋutifafa; evɔ wònye ŋutifafaa ɖeke meli o hafi.\nNe ŋukpe lé wo, le esi wowɔ nu nyɔŋu ta hã la, woƒe mo metsia dã o, eye womenyaa nukae nye ŋukpe o. Eyata woatsi ame tsiaʋawo dome, eye wòadze anyi le ɣeyiɣi, si mahe to na wo, Yehowa ye gblɔe.\nYehowa be: Maɖe wo ɖa keŋkeŋ, ale be weintsetsea ɖeke manɔ weinka ŋu o, gbotsetsea ɖeke manɔ gboti dzi o, eye aŋgba ayra, eye madɔ amesiwo ava ƒo ɖe wo dzi la, ɖe wo ŋu.\nNukaŋuti míegale anyinɔƒe ko? Miƒo takpli, míayi du sesẽwo me, ne míatsrɔ̃ ɖe afima; elabena Yehowa, mía Mawu la, le míaƒe tsɔtsrɔ dim; ekpe aɖitsi na mí mieno, le esi miewɔ nuvɔ̃ ɖe Yehowa ŋu ta.\nMiele mɔ kpɔm na ŋutifafa, ke nu nyuia ɖeke meva o; míele mɔ kpɔm na hayahaya, ke ŋɔdzi li.\nWose eƒe sɔwo ƒe gbɔgbɔ fuxefuxe tso Dan, eye eƒe sɔtsuwo ƒe xɔxlɔ̃ ƒe ɖiɖi na anyigba blibo la ʋuʋu; wogbɔna, ne woaɖu anyigba kple edzi nuwo, du la kple eme nɔlawo.\nYehowa be: Mado dawo kple ƒliwo ɖe mia ŋu, siwo ŋu gbesa meɖina o, eve woaɖu mi.\nOo, nukae ana nye dzeme nato le nye nuxaxa me! Nu te nye dzi ŋu le menye!\nKpɔ ɖa, nye dukɔ ƒe ɣlikpe ɖi tso didiƒenyigba dzi be: „Ɖe Yehowa megale Zion oa, eye ɖe eƒe fia megale eme oa?“ Nukaŋuti wotsɔ woƒe aklama kpakpɛwo kple du bubu me towo ƒe yakanuwo do dziku nam?\nNuŋeɣi va yi, eye kutsetsegbegbe nu tso, ke miawo la, womexɔ na mi o!\nNye dukɔ ƒe ƒoƒo na megbã gudugudu, mele nu xam, eye nye lãme ble fu.\nƉe atikea ɖeke megale Gilead o, eye gbedalaa ɖeke mele afima oa? Nukaŋuti nye dukɔ mehaya o?\nƉe wònye nye ta tsie wònye, eye aɖatsivudoe nye nye ŋkuwo la, anye ne mala na nye dukɔ ƒe ame tsiaʋawo zã kple keli.


“Ne anya wɔ, eye wòanye nu si atso mia gbɔ la, minɔ anyi kple amewo katã le ŋutifafa me.”—ROM. 12:18.\n1, 2. (a) Nuxlɔ̃amenya kae Yesu gblɔ na eyomedzelawo? (b) Afi kae míate ŋu akpɔ aɖaŋuɖoɖo le ale si míawɔ nui ne wotsi tsitre ɖe mía ŋu le?\nYESU na nyanya eyomedzelawo be xexea me dukɔwo atsi tsitre ɖe wo ŋu, eye wòɖe susu si tae la gblɔ na wo le zã si do ŋgɔ na eƒe ku la me. Egblɔ na eƒe apostolowo be: “Ne ɖe mienye xexea ƒe akpa aɖe la, anye ne xexea alɔ̃ ye ŋutɔ tɔ vevie. Azɔ esi mienye xexea ƒe akpa aɖeke o, gake metia mi tso xexea me la, esia tae xexea léa fu mi ɖo.”—Yoh. 15:19.\n2 Nu siwo me apostolo Paulo to le agbe me na wòkpɔ Yesu ƒe nya sia ƒe nyateƒenyenye dze sii. Paulo ŋlɔ le agbalẽ evelia si wòŋlɔ ɖo ɖe ɖekakpui Timoteo, si nye eƒe zɔhɛ la, me be: “Èdze nye nufiafia, nye agbenɔnɔ, nye tameɖoɖo, nye xɔse, nye dzigbɔgbɔ blewu, nye lɔlɔ̃, nye dzidodo, nye yometitiwo, [kple] nye fukpekpewo . . . yome.” Eye Paulo gblɔ kpee be: “Ame siwo katã dina be yewoanɔ agbe le ɖokuitsɔtsɔ na Mawu nu le Kristo Yesu me la, woati woawo hã yome.” (2 Tim. 3:10-12) Paulo ɖo aɖaŋu si me nunya le na Kristotɔ siwo nɔ Roma hã le ale si wòle be woawɔ nu ne wotsi tsitre ɖe wo ŋu la ŋu le Romatɔwo ta 12 lia me. Eƒe nyawo ate ŋu afia mɔ mí le nuwuɣi sia me.\n‘Miwɔ Nu Siwo Nyo’\n3, 4. Aleke míate ŋu awɔ ɖe aɖaŋu si woɖo le Romatɔwo 12:17 dzi le (a) aƒe siwo me ƒomea me tɔwo katã menye Ðasefowo o me? (b) nuwɔwɔ kple míaƒe aƒelikawo me?\n3 Mixlẽ Romatɔwo 12:17. Paulo gblɔ be mele be míawɔ wɔɖenui ne amewo mewɔ nu ɖe mía ŋu nyuie o. Eƒe aɖaŋuɖoɖoa dzi wɔwɔ le vevie, vevietɔ le aƒe siwo me ƒomea me tɔwo katã menye Ðasefowo o la me. Srɔ̃tɔ si nye Kristotɔ la aƒo asa na nya manyomanyo aɖe si wogblɔ nɛ alo nu manyomanyo aɖe si wowɔ ɖe eŋu la wɔwɔ ɖe eteƒe. Nu nyui aɖeke medona tso ‘vɔ̃ ɖoɖo vɔ̃ teƒe’ me o. Ðe esia wɔwɔ naa nuwo gblẽna ɖe edzi boŋ.\n4 Paulo gblɔ nu si nyo wu si wòle be míawɔ la na mí: “Miwɔ nu siwo amewo katã akpɔ be wonyo la.” Le ƒomea me la, srɔ̃nyɔnu ate ŋu axe mɔ na dzrehehe sesẽwo ne eɖea dɔmefafa vavã fiaa srɔ̃a togbɔ be ŋutsua gblɔa nya manyomanyowo tso eƒe dzixɔsewo ŋu hã. (Lod. 31:12) Carlos, si le dɔ wɔm le Betel aɖe fifia la gblɔ ale si dadaa wɔ ɖu fofoa ƒe tsitretsiɖeŋu sesẽ dzi. Nu si dadaa wɔe nye be eyi edzi nɔ nu wɔm ɖe srɔ̃a ŋu nyuie henɔ be lém na aƒea me nyuie. Carlos gblɔ be: “[Dada] dea dzi ƒo na mí ɖeviawo be míanɔ bubu dem eŋu ɣesiaɣi. Etea tɔ ɖe edzi be manɔ boules dam kplii (si nye Franseawo ƒe fefe aɖe) togbɔ be fefe ma medoa dzidzɔ nam tututu o hã. Gake esia naa eƒe susu dzea akɔ anyi.” Eva te Biblia sɔsrɔ̃, eye wòva xɔ nyɔnyrɔ le ɣeyiɣi aɖe megbe. Yehowa Ðasefowo ɖenɛ fiana be yewowɔa ‘nu siwo amewo katã akpɔ be wonyo,’ eye wowɔa esia to ale si wonaa kpekpeɖeŋu woƒe aƒelikawo ne dzɔdzɔmefɔkuwo dzɔ me, eye esia tea ŋu wɔnɛ be amewo dzudzɔa nazãbubu ɖe wo ŋu zi geɖe.\n“Dzoka Xɔxɔwo” Tsɔtsɔ Lólo Tsitretsiɖeŋulawo Ƒe Dzi\n5, 6. (a) Gɔmesese ka nue woƒoa “dzoka xɔxɔwo” nu ƒu ɖe tsitretsiɖeŋula aɖe ƒe ta dzi le? (b) Gblɔ mia gbɔ nuteƒekpɔkpɔ aɖe si ɖee fia be nu nyuiwo dona tso aɖaŋuɖoɖo si le Romatɔwo 12:20 la dzi wɔwɔ me.\n5 Mixlẽ Romatɔwo 12:20. Anɔ eme godoo be Lododowo 25:21, 22 me nyawoe nɔ susu me na Paulo esime wònɔ mawunyakpukpui sia me nyawo ŋlɔm. Lododo ma gblɔ be: “Ne dɔ le wò ketɔ wum la, na aboloe wòaɖu, eye ne tsikɔ le ewum la, na tsii wòano; elabena dzoka ƒom nèle nu ƒu ɖe eƒe ta me, eye Yehowa aɖo eteƒe na wò.” Le aɖaŋu si Paulo ɖo le Romatɔwo ta 12 me ta la, mate ŋu afia kura be ɖe Paulo wɔ dzoka xɔxɔwo ƒe kpɔɖeŋua tsɔ le fiafiam be míahe to na míaƒe tsitretsiɖeŋulawo alo ado ŋukpe wo o. Ke boŋ edze abe lododoa me nyawo—kple nya mawo tɔgbi si Paulo ŋlɔ na Romatɔwo siaa la—ku ɖe mɔnu aɖe si dzi wotona lóloa ga le blema la ŋu ene. Eŋlisiawo ƒe agbalẽnyala Charles Bridges, si nɔ anyi le ƒe alafa 19 lia me gblɔ be: “Ƒo dzoka xɔxɔwo nu ƒu ɖe ga sesẽa dzi kple ete; menye be nàdae ɖe dzoa dzi ko o, ke boŋ nàƒo dzoka xɔxɔwo nu ƒu ɖe edzi. Ame ʋɛ aɖewo koe ƒe dzi sẽ ale gbegbe be lɔlɔ̃ si gbɔa dzi blewu, si media eɖokui tɔ o, si nu sẽ la mate ŋu alólo o.”\n6 Abe ale si “dzoka xɔxɔwo” lóloa nu ene la, nuwɔwɔ tufafatɔe ate ŋu awɔ dɔ ɖe tsitretsiɖeŋulawo ƒe dzi dzi, eye ɖewohĩ ana woadzudzɔ tsitretsitsi ɖe mí Yehowa ƒe amewo ŋu. Nuwɔwɔ tufafatɔe ate ŋu ana amewo nawɔ nu ɖe Yehowa ƒe amewo kple Biblia me gbedeasi si woɖea gbeƒãe la ŋu nyuie. Apostolo Petro ŋlɔ bena: “Mina miaƒe agbenɔnɔ nanyo le dukɔwo dome, bene le nu si me wole nu ƒom tsi tsitre ɖe mia ŋu abe vɔ̃ wɔlawo ene le me la, le miaƒe dɔ nyui siwo teƒe wokpɔ ŋuti la, woado Mawu ɖe dzi le kpɔkpɔɖaŋkeke la dzi.”—1 Pet. 2:12.\n7. Ŋutifafa kae Kristo gblẽ ɖi na eƒe nusrɔ̃lawo, eye nu kae wòle be ŋutifafa sia naʋã mí míawɔ?\n7 Mixlẽ Romatɔwo 12:18. Le fiẽ mamlɛtɔ si Yesu tsɔ nɔ eƒe apostoloawo gbɔ me la, egblɔ na wo be: “Mele ŋutifafa gblẽm ɖi na mi, mele nye ŋutifafa nam mi.” (Yoh. 14:27) Ŋutifafa si Kristo gblẽ ɖi na eƒe nusrɔ̃lawoe nye susumekɔdzeanyi si wokpɔna le ememe esi wonyae be Yehowa Mawu kple Via lɔlɔ̃a lɔ̃ yewo hekpɔ ŋudzedze ɖe yewo ŋu ta. Ele be ŋutifafa ememetɔ sia naʋã mí míanɔ ŋutifafa me kple amewo. Kristotɔ akuakuawo nye ŋutifafalɔ̃lawo kple ŋutifafawɔlawo.—Mat. 5:9.\n8. Mɔ kawo dzie míate ŋu ato anye ŋutifafawɔlawo le ƒomea me kple hamea me?\n8 Mɔ siwo dzi míato anye ŋutifafawɔlawo le ƒomea me la dometɔ ɖekae nye be míakpɔ masɔmasɔwo gbɔ kaba ale si wòanya wɔ tsɔ wu be míalala ʋuu va se ɖe esime nɔnɔmeawo gblẽ ɖe edzi kura. (Lod. 15:18; Ef. 4:26) Nenema kee wòle be wòanɔ le Kristo hamea hã me. Apostolo Petro tsɔ ŋutifafa yome titi do ƒome kple aɖe la dzi kpɔkpɔ. (1 Pet. 3:10, 11) Esi Yakobo na nuxlɔ̃ame vevi aɖe ku ɖe aɖe la zazã nyuie kple asaƒoƒo na ŋuʋaʋã kple dzrehehe ƒe vevienyenye ŋu vɔ la, eya hã ŋlɔ bena: “Le nunya si tso dziƒo gome la, gbã la, ele dzadzɛ, azɔ hã, ewɔa ŋutifafa, esea nu gɔme, elɔ̃na faa ɖoa to, nublanuikpɔkpɔ kple kutsetse nyuiwo yɔe fũu, medea vovototo amewo me le ameŋkumekpɔkpɔ ta o, alakpanuwɔwɔ mele eme o. Gawu la, woƒãa dzɔdzɔenyenyeku le ŋutifafa me na ame siwo wɔa ŋutifafa.”—Yak. 3:17, 18.\n9. Nu kae wòle be wòanɔ susu me na mí ne míele agbagba dzem be ‘míanɔ anyi kple amewo katã le ŋutifafa me’?\n9 Le Paulo ƒe nya si dze le Romatɔwo 12:18 me la, ena eme kɔ be menye ƒomea me kple hamea me koe wòle be míawɔ ŋutifafa le o. Egblɔ be ele be ‘míanɔ anyi kple amewo katã le ŋutifafa me.’ Esia lɔ míaƒe aƒelikawo, dɔwɔhatiwo, sukuhatiwo, kple ame siwo míedoa goe le gbeadzi la hã ɖe eme. Apostoloa gblɔ do ŋgɔ na eƒe aɖaŋuɖoɖoa be: “Ne anya wɔ, eye wòanye nu si atso mia gbɔ la.” Esia fia be ele be míawɔ nu sia nu si míate ŋui ‘anɔ anyi kple amewo katã le ŋutifafa me,’ gake míawɔe ada le Mawu ƒe gɔmeɖose dzɔdzɔeawo dzi o.\nYehowa Tɔe Nye Hlɔ̃biabia\n10, 11. Gɔmesese ka nue ‘míeɖea mɔ na dziku la’ le, eye nu ka tae esia sɔ?\n10 Mixlẽ Romatɔwo 12:19. Ele be ‘míaɖu mía ɖokui dzi le vɔ̃ me’ le nuwɔwɔ kple ame siwo ‘tsia tsitre’ ɖe míaƒe dɔa kple gbedeasia ŋu kple ame siwo tia mía yome tẽe gɔ̃ hã me, eye míawɔ nu “le tufafa me.” (2 Tim. 2:23-25) Paulo ɖo aɖaŋu na Kristotɔwo be woagabia hlɔ̃ na wo ɖokuiwo o, ke boŋ ‘woaɖe mɔ na dziku la.’ Ame ka ƒe dzikue Paulo wɔnɛ? Paulo ƒe nya mawo mate ŋu afia gbeɖe be ele be míaɖe mɔ na mía ŋutɔ míaƒe dziku o. Edze kɔtɛ be Mawu ƒe dzikue wòle be míaɖe mɔ na. Mí Kristotɔwo míenyae be menye mía tɔe nye hlɔ̃biabia o. Hakpalaa ŋlɔ bena: ‘Wò dɔmedzoe nu nefa, eye nàdzudzɔ dzikudodo; dzi megaku wò o, elabena nu vɔ̃ɖi ko nàyi wɔwɔ ge!’ (Ps. 37:8) Eye Salomo ɖo aɖaŋu be: ‘Mègagblɔ be: “maɖo vɔ̃ teƒe” o; dzɔ Yehowa si nu, eye wòakpe ɖe ŋuwò.’—Lod. 20:22.\n11 Ne tsitretsiɖeŋulawo wɔ vɔ̃ ɖe mía ŋu la, nu si me nunya le si wòle be míawɔe nye be míagblẽ nya la ɖe Yehowa si me be wòahe to na wo le eya ŋutɔ ƒe ɣeyiɣi dzi nenye be ekpɔe be ehiã. Paulo ɖee fia be Yehowa ƒe dzikue nɔ susu me na ye esi wògblɔ kpee be: “Woŋlɔ ɖi be: ‘Tɔnyee nye hlɔ̃biabia, maɖo eteƒe, Yehowa ye gblɔe.’” (Tsɔe sɔ kple 5 Mose 32:35.) Ne míebia hlɔ̃ na mía ɖokuiwo la, ke afia be míenye dadalawo. Afia be míeɖoe mía ɖokuiwo dzi be míawɔ nu siwo wòle be Yehowa nawɔ hafi la. Gakpe ɖe eŋu la, míaɖee afia be míexɔ ŋugbe si Yehowa do be “maɖo eteƒe” la dzi se o.\n12. Ɣekaɣie Yehowa aɖe eƒe dziku afia, eye alekee?\n12 Paulo gblɔ do ŋgɔ le agbalẽ si wòŋlɔ na Romatɔwo me be: “Wole Mawu ƒe dziku ɖem le fiafiam tso dziƒo ɖe ame siwo le nyateƒe la tem ɖe to le mɔ madzɔmadzɔ nu la ƒe mawumavɔ̃mavɔ̃ kple madzɔmadzɔnyenye katã ŋu.” (Rom. 1:18) Yehowa ato Via dzi aɖe eƒe dziku afia tso dziƒo le “xaxa gã la me.” (Nyaɖ. 7:14) Ema anye “Mawu ƒe ʋɔnudɔdrɔ̃ dzɔdzɔe ŋuti kpeɖodzi” abe ale si Paulo ɖe eme le eƒe agbalẽ siwo tso gbɔgbɔ me la dometɔ bubu aɖe me ene be: “Nu si tae wòle aleae nye be, edzɔ le Mawu ŋkume be, wòatsɔ xaxa aɖo eteƒe na ame siwo hea xaxa vaa mia dzi, gake na mi ame siwo le xaxa me tom la, be wòana gbɔdzɔe mi le Aƒetɔ Yesu kple mawudɔla sẽŋuwo ƒe ɖeɖe fia tso dziƒo la me, le dzo si le bibim vlavlavla me, esime wòabia hlɔ̃ ame siwo menya Mawu o kple ame siwo meɖoa to mía Aƒetɔ Yesu ŋuti nya nyui la o.”—2 Tes. 1:5-8.\nAle Si Míatsɔ Nu Nyui Aɖu Nu Vɔ̃ɖi Dzi\n13, 14. (a) Nu ka tae mewɔa nuku na mí ne wole tsitre tsim ɖe mía ŋu o? (b) Aleke míate ŋu ayra ame siwo tia mía yome?\n13 Mixlẽ Romatɔwo 12:14, 21. Esi míeka ɖe edzi bliboe be Yehowa ana eƒe tameɖoɖowo nava eme ta la, míate ŋu atsɔ míaƒe ŋusẽ katã awɔ dɔ si wòde mía si—si nye be míaɖe gbeƒã “fiaɖuƒe ŋuti nya nyui” la “le anyigba blibo la katã dzi.” (Mat. 24:14) Míenyae be míaƒe Kristotɔwo ƒe dɔ sia ado dziku na futɔwo, elabena Yesu na míenya do ŋgɔ be: “Dukɔwo katã alé fu mi le nye ŋkɔ la ta.” (Mat. 24:9) Eya ta ne wotsi tsitre ɖe mía ŋu la, mewɔa nuku na mí alo naa dzi ɖena le mía ƒo o. Apostolo Petro ŋlɔ bena: “Lɔlɔ̃tɔwo, migana dzo si le bibim le mia dome, si nye tetekpɔ si le mia dzi vam la, nawɔ nuku na mi, abe nu madzɔkpɔ aɖee le dzɔdzɔm ɖe mia dzi ene o. Ke boŋ miyi edzi mianɔ dzidzɔ kpɔm, esi miekpɔa gome le Kristo la ƒe fukpekpewo me ta.”—1 Pet. 4:12, 13.\n14 Le esi míalé fu mía yometilawo teƒe la, ɖe míedzea agbagba be míafia nu wo boŋ, elabena míenyae be anye manyamanya mee wo dometɔ aɖewo wɔa esia le. (2 Kor. 4:4) Míedzea agbagba be míawɔ ɖe Paulo ƒe aɖaŋuɖoɖo sia dzi be: “Miyi edzi mianɔ ame siwo tia mia yome la yram; minɔ amewo yram, miganɔ fi ƒom nɔ wo dem o.” (Rom. 12:14) Mɔ aɖe si nu míate ŋu ayra míaƒe tsitretsiɖeŋulawo lee nye be míado gbe ɖa ɖe wo ta. Yesu gblɔ le eƒe Todzimawunya la me be: “Miyi edzi mialɔ̃ miaƒe futɔwo, miawɔ nyui na ame siwo le fu lém mi, miayra ame siwo ƒoa fi dea mi, miado gbe ɖa ɖe ame siwo le mia dzum la ta.” (Luka 6:27, 28) Apostolo Paulo nyae le nu siwo me eya ŋutɔ to me be yometila ate ŋu ava zu Kristo ƒe nusrɔ̃la wɔnuteƒe kple Yehowa subɔla dovevienu. (Gal. 1:13-16, 23) Paulo gblɔ le eƒe agbalẽ bubu me be: “Ne wodzu mí la, míeyrana; ne woti mía yome la, míedoa dzi tsɔnɛ; ne woɖi gbɔ mí la, míeɖea kuku vevie.”—1 Kor. 4:12, 13.\n15. Mɔ kae nye nyuitɔ si dzi míato atsɔ nu nyui anɔ nu vɔ̃ɖi dzi ɖum?\n15 Le esia ta Kristotɔ vavãwo wɔna ɖe Romatɔwo ta 12 ƒe kpukpui mamlɛtɔ me nyawo dzi. Kpukpui ma gblɔ be: “Mègaɖe mɔ nu vɔ̃ɖi naɖu dziwò o, ke boŋ yi edzi nàtsɔ nu nyui anɔ nu vɔ̃ɖi dzi ɖum.” Satana Abosam gbɔe vɔ̃ɖinyenyewo katã dzɔ tso. (Yoh. 8:44; 1 Yoh. 5:19) Yesu ɖee fia le nyaɖeɖefia si wòtsɔ na Yohanes me be ye nɔvi amesiaminawo ‘ɖu [Satana dzi] le Alẽvi la ƒe ʋu kple woƒe ɖaseɖiɖi ƒe nya la ta.’ (Nyaɖ. 12:11) Esia fia be mɔ nyuitɔ si dzi míato aɖu Satana kple ŋusẽ vɔ̃ɖi si kpɔm wòle ɖe fifi nuɖoanyia dzi la dzie nye be míawɔ nu nyui to míaƒe ɖaseɖiɖidɔ, si nye gbeƒãɖeɖe Fiaɖuƒe ŋuti nya nyuia, la wɔwɔ dzi.\nDzi Nedzɔ Mi Le Mɔkpɔkpɔ Me\n16, 17. Nu kae Romatɔwo ta 12 lia fia mí ku ɖe (a) nu si wòle be míatsɔ míaƒe ŋutilãwo awɔe la ŋu? (b) ale si wòle be míawɔ nui le hamea me ŋu? (d) ale si wòle be míawɔ nu ɖe ame siwo tsia tsitre ɖe mía ŋu la ŋu?\n16 Agbalẽ si Paulo ŋlɔ na Kristotɔ siwo nɔ Roma la ƒe ta 12 lia me dzodzro kpui sia ɖo ŋku nu geɖewo dzi na mí. Míesrɔ̃e be esi míenye Yehowa subɔla ɖeadzɔgbewo ta la, ele be míalɔ̃ faa atsɔ nanewo asa vɔe. Esi Mawu ƒe gbɔgbɔ ʋãa mí ta la, míesaa vɔ siawo tso dzi me faa, elabena míaƒe tamebubu ŋutete na míeka ɖe edzi be Mawu ƒe lɔlɔ̃nue wònye be míawɔe nenema. Míexɔa dzo le gbɔgbɔ la me, eye míewɔa míaƒe nunana vovovoawo ŋu dɔ dzonɔamemetɔe. Míetsɔa ɖokuibɔbɔ subɔna henyana afi si míaƒe ŋutetewo se ɖo hã, eye míewɔa míaƒe ŋutetewo katã be míakpɔ míaƒe Kristotɔwo ƒe ɖekawɔwɔa ta. Míeyia amedzrowɔwɔ dzi hesea veve ɖe ame nu hã.\n17 Romatɔwo ta 12 lia gana aɖaŋuɖoɖo geɖewo mí ku ɖe ale si míawɔ nui ne wole tsitre tsim ɖe mía ŋu la ŋu. Mele be míawɔ wɔɖenui o. Ele be míadze agbagba atsɔ dɔmenyonuwɔnawo anɔ tsitretsiɖeŋu dzi ɖum. Ele be míadze agbagba anɔ ŋutifafa me kple amewo katã zi ale si wòanya wɔ evɔ míada le Biblia me gɔmeɖosewo dzi o. Esia lɔ ŋutifafa me nɔnɔ kple ƒomea me tɔwo, hamea me tɔwo, aƒelikawo, dɔwɔhatiwo, sukuhatiwo, kple ame siwo míedoa goe le gbeadzi ɖe eme. Ne woti mía yome vevie gɔ̃ hã la, míewɔa míaƒe ŋutetewo katã be míatsɔ nu nyui la anɔ nu vɔ̃ɖi la dzi ɖum esi míenyae be Yehowa tɔe nye hlɔ̃biabia ta.\n18. Nuxlɔ̃ame etɔ̃ kawoe wona mí le Romatɔwo ta 12:12?\n18 Mixlẽ Romatɔwo 12:12. Paulo gaɖo aɖaŋu etɔ̃ aɖewo kpe ɖe aɖaŋuɖoɖo nyui mawo katã siwo me nunya le la ŋu. Esi wònye be míate ŋu awɔ aɖaŋuɖoɖo mawo katã dzi Yehowa ƒe kpekpeɖeŋu manɔmee o ta la, apostoloa ɖo aɖaŋu na mí be ‘míanɔ gbedodoɖa dzi ɖaa.’ Esia akpe ɖe mía ŋu míawɔ ɖe aɖaŋu bubu si wògaɖo le kpukpui ma ke me be ‘míado dzi le xaxa me’ la dzi. Mlɔeba la, ele be míana míaƒe susu nanɔ nu siwo Yehowa dzra ɖo ɖi na mí le etsɔme la dzi, eye ‘dzi nanɔ mía dzɔm’ le agbe mavɔ ƒe “mɔkpɔkpɔ” la me, eɖanye dziƒo loo alo anyigba dzi míakpɔe le o.\n• Aleke wòle be míawɔ nui ne wole tsitre tsim ɖe mía ŋu?\n• Go kawo mee wòle be míadze agbagba anye ŋutifafawɔlawo le, eye aleke míawɔe?\n• Nu ka tae mele be míadze agbagba be míabia hlɔ̃ na mía ɖokuiwo o?\nKpekpeɖeŋunana míaƒe aƒelikawo ate ŋu ana woadzudzɔ nazãbubu ɖe mía ŋu\nÈdzea agbagba be yeanye ŋutifafawɔla le hamea mea?


‘Ame Ka Tututue Nye Kluvi Nuteƒewɔla Kple Aɖaŋudzela La?’ | Nusɔsrɔ̃\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Aymara Azerbaijani Azerbaijani (Cyrillic) Bicol Bislama Brazil Tokunɔgbe Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Colombia Tokunɔgbe Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Mexico Tokunɔgbe Mizo Moore Myanmar Ndebele Ndonga Nepali Ngabere Norwegian Nzema Oromo Ossetian Pangasinan Polish Portuguese Punjabi Quechua (Ayacucho) Quechua (Bolivia) Rarotongan Romanian Russia Tokunɔgbe Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tatar Thai Tigrinya Tsonga Turkish Twi Ukrainian Umbundu Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n‘Ame ka tututue nye kluvi nuteƒewɔla kple aɖaŋudzela, si eƒe aƒetɔ ɖo eƒe aƒemesubɔviwo nu?’—MAT. 24:45.\nÀTE ŊU AKE ÐE ŊUÐOÐOAWO ŊUA?\nAme kawoe nye aƒemesubɔviawo, eye ɣekaɣie Yesu ɖo kluvi nuteƒewɔla la wo nu?\nƔekaɣie Kristo aɖo kluvi nuteƒewɔla la eƒe nuwo katã nu, eye nu kawoe eƒe nuawo lɔ ɖe eme?\n1, 2. Ame ka dzi tom Yesu le le mía nyim egbea, eye nu ka tae wòle vevie be míanya ame si kluvi nuteƒewɔla la nye?\n“NƆVIWO, nyati siwo mietana siwo me nyawo sɔna ɖe nye nuhiahiãwo nu, eye wova kaa asinye le ɣeyiɣi si tututu mehiã wo me la, mele xexlẽ me o.” Nya siae nɔvinyɔnu aɖe gblɔ le eƒe akpedalɛta si wòŋlɔ na nɔvi siwo wɔa dɔ le míaƒe dɔwɔƒegã la me. Èse le ɖokuiwò me alea kpɔa? Mía dometɔ geɖe míesena le mía ɖokui me alea. Ðe wòle be esia nawɔ nuku na mía? Kura o.\n2 Gbɔgbɔmenuɖuɖu siwo míexɔna le ɣeyiɣi si sɔ dzi ɖee fia be Yesu, si nye hamea ƒe Ta, le ŋugbe si wòdo be yeanyi mí la dzi wɔm. Ame kawo dzie wòtona wɔa esia? Esi Yesu nɔ eƒe anyinɔɣi ƒe dzesia ŋu nya gblɔm la, egblɔ be yeazã ‘kluvi nuteƒewɔla kple aɖaŋudzela’ la ‘wòana nuɖuɖu yeƒe aƒemesubɔviwo le ɣeyiɣi nyuitɔ dzi.’ * (Mixlẽ Mateo 24:45-47.) Kluvi nuteƒewɔla ma dzi tomee Yesu le le eyomedzela vavãwo nyim le nuwuɣi sia me. Ele vevie be míanya ame si kluvi nuteƒewɔla la nye. Míaƒe gbɔgbɔmelãmesẽ kple ƒomedodo nyui me nɔnɔ kple Mawu nɔ te ɖe amenyimɔnu sia dzi.—Mat. 4:4; Yoh. 17:3.\n3. Tsã la, nya kawoe míegblɔ le míaƒe agbalẽwo me tso kluvi nuteƒewɔla ƒe kpɔɖeŋua ŋu?\n3 Ke aleke wòle be míase Yesu ƒe kpɔɖeŋu si ku ɖe kluvi nuteƒewɔlaa ŋu gɔme? Tsã la, míegblɔ le míaƒe agbalẽwo me be: Le ƒe 33 M.Ŋ. ƒe Pentekoste-ŋkekea dzi la, Yesu tsɔ kluvi nuteƒewɔla la ɖo eƒe aƒemetɔwo, alo aƒemesubɔviwo, nu. Eye tso ɣemaɣi la, kluvi la le tsitre ɖi na Kristotɔ amesiamina siwo katã le anyigba dzi le ɣeyiɣi ɖe sia ɖe me la ƒe ƒuƒoƒo. Eye be aƒemesubɔviawoe nye Kristotɔ amesiamina mawo ke abe ame ɖekaɖekawo ene. Eye le ƒe 1919 me la, Yesu tsɔ kluvi nuteƒewɔla la ɖo “eƒe nuwo katã nu”—si nye nu siwo katã wozãna le anyigba dzi tsɔ doa alɔ Fiaɖuƒedɔa. Gake esi míesrɔ̃ nu yi ŋgɔe, do gbe ɖa hede ŋugble le nya siwo Yesu gblɔ tso kluvi nuteƒewɔla kple aɖaŋudzelaa ŋu ŋuti la, míekpɔe be ele be míatrɔ asi le ale si míese nya mawo gɔmee ŋu. (Lod. 4:18) Dziƒo alo anyigbadzinɔnɔ ƒe mɔkpɔkpɔe ɖale mía si o, mina míadzro kpɔɖeŋua me akpɔ ale si wòka míi ɖa.\nƔEKAƔIE KPƆÐEŊUA VA EME?\n4-6. Nu ka tae míate ŋu aƒo nya ta be ƒe 1914 megbe hafi Yesu ƒe kpɔɖeŋu si ku ɖe kluvi nuteƒewɔlaa ŋu te emevava?\n4 Nya siwo ƒo xlã kluvi nuteƒewɔla kple aɖaŋudzela ƒe kpɔɖeŋua ɖee fia be nuwuɣi sia mee kpɔɖeŋua te emevava ke menye ƒe 33 M.Ŋ. ƒe Pentekoste-ŋkekea dzie o. Mina míakpɔ ale si Ŋɔŋlɔawo kpe ɖe mía ŋu míeƒo nya ta alea ɖa.\n5 Kluvi nuteƒewɔla ƒe kpɔɖeŋua nye Yesu ƒe nyagblɔɖi si ku ɖe eƒe “anyinɔnɔ kple nuɖoanyi sia ƒe nuwuɣi la ƒe dzesi” ŋu ƒe akpa aɖe. (Mat. 24:3) Nyagblɔɖi si dze le Mateo 24:4-22 ƒe akpa gbãtɔ va eme zi eve—zi gbãtɔ tso ƒe 33 M.Ŋ. va se ɖe ƒe 70 M.Ŋ. me, eye zi evelia le mɔ si lolo wu nu le míaƒe ŋkekea me. Ðe esia fia be nya siwo Yesu gblɔ tso kluvi nuteƒewɔlaa ŋu hã ava eme zi evea? Ao.\n6 Tso nya siwo le Mateo 24:29 me dzi yina la, nu siwo adzɔ le míaƒe ŋkekea me ŋu koŋ Yesu ƒo nu tsoe. (Mixlẽ Mateo 24:30, 42, 44.) Esi wònɔ nu ƒom tso nu siwo adzɔ le xaxa gã la me ŋu la, egblɔ be “woakpɔ Amegbetɔvi la le dziƒolilikpowo dzi gbɔna.” Eyome egblɔ na ame siwo anɔ agbe le nuwuɣia me la be woanɔ ŋudzɔ esi wògblɔ be, “Mienya ŋkeke si dzi miaƒe Aƒetɔ la ava o”; egblɔ kpee be: “Amegbetɔvi la gbɔna le gaƒoƒo si miesusu be eya dzie wòava o la dzi.” * Esi Yesu nɔ nu ƒom tso nu siwo adzɔ le ŋkeke mamlɛawo me ŋue wògblɔ kluvi nuteƒewɔla ƒe kpɔɖeŋua. Eya ta míate ŋu aƒo nya ta be esi ŋkeke mamlɛawo dze egɔme le ƒe 1914 me megbe ko hafi nya siwo Yesu gblɔ tso kluvi nuteƒewɔla ma ŋu la te emevava. Gɔmesese le eŋu nenema. Nu ka ta?\n7. Esi nuŋeɣia dze egɔme la, biabia vevi kae fɔ ɖe te, eye nu ka tae?\n7 De ŋugble le nyabiase sia ŋu vie kpɔ: ‘Ame ka tututue nye kluvi nuteƒewɔla kple aɖaŋudzela la?’ Le ƒe alafa gbãtɔ me la, susu aɖeke meli si tae woabia nya ma o. Abe ale si míekpɔe le nyati si do ŋgɔ me ene la, apostoloawo wɔ nukunuwo eye wote ŋu na nukununana siawo ame bubuwo gɔ̃ hã tsɔ ɖo kpe edzi be yewo zãm Mawu le. (Dɔw. 5:12) Eya ta ɖe wòagahiã be ame aɖe nabia be ame ka tututue Kristo ɖo be wòaxɔ ŋgɔ mahã? Gake le ƒe 1914 me la, nɔnɔmeawo trɔ kura. Nuŋeɣia dze egɔme le ƒe ma me. Ɣeyiɣia de azɔ be woaho gbe wuwluiawo ahaɖe wo ɖe vovo tso luawo gbɔ. (Mat. 13:36-43) Esi nuŋeɣia dze egɔme la, alakpa Kristotɔ geɖewo nɔ gbɔgblɔm be Yesu yomedzela vavãwoe yewonye. Eya ta biabia vevi aɖe fɔ ɖe te: Aleke woawɔ ade dzesi luawo, si nye Kristotɔ amesiaminawo? Kluvi nuteƒewɔla ƒe kpɔɖeŋua ana ŋuɖoɖoa. Kristo yomedzela amesiaminawoe anye ame siwo ɖua gbɔgbɔmenuɖuɖu nyuie wòsua wo.\nAME KAE NYE KLUVI NUTEƑEWƆLA KPLE AÐAŊUDZELA LA?\n8. Nu ka tae wòsɔ be kluvi nuteƒewɔla la natso Kristotɔ amesiaminawo dome?\n8 Ele be kluvi nuteƒewɔla la natso Kristotɔ amesiamina siwo le anyigba dzi la dome. Woyɔ amesiamina siawo be “nunɔla siwo nye fiawo,” eye wode dɔ asi na wo be ‘woaɖe gbeƒã ame si yɔ wo tso viviti me va eƒe kekeli wɔnukua me la ƒe nɔnɔme nyuiwo.’ (1 Pet. 2:9) Eya ta esɔ be “nunɔla siwo nye fiawo” la me tɔwo nanye ame siwo afia nyateƒea woƒe haxɔsetɔwo.—Mal. 2:7; Nyaɖ. 12:17.\n9. Amesiamina siwo le anyigba dzi la katãe ƒo ƒu wɔ kluvi nuteƒewɔla la? Ðe eme.\n9 Amesiamina siwo le anyigba dzi la katãe ƒo ƒu wɔ kluvi nuteƒewɔla la? Ao. Menye amesiaminawo katãe kpɔa gome le gbɔgbɔmenuɖuɖunana haxɔsetɔwo me le xexe bliboa me o. Lu ƒe ha la me tɔ amesiamina aɖewo tea ŋu nyea subɔsubɔdɔwɔlawo alo hamemetsitsiwo le hame si me wole me. Woɖea gbeƒã tso aƒe me yi aƒe me hefiaa nu le woƒe hamea me, eye wowɔna ɖe mɔfiame siwo tso míaƒe dɔwɔƒegã la dzi. Gake womekpɔa gome le gbɔgbɔmenuɖuɖunana nɔviwo ƒe habɔbɔ si le xexea me godoo la me o. Azɔ hã, amesiaminawo dometɔ aɖewo nye nɔvinyɔnu bɔbɔɖokui siwo matee kpɔ gbeɖe be yewoanye nufialawo le hamea me o.—1 Kor. 11:3; 14:34.\n10. Ame kae nye kluvi nuteƒewɔla kple aɖaŋudzela la?\n10 Ekema ame kae nye kluvi nuteƒewɔla kple aɖaŋudzela la? Abe ale si ko Yesu to ame ʋɛwo dzi nyi ame geɖewoe ene la, nɔviŋutsu amesiaminawo ƒe ƒuƒoƒo sue si kpɔa gome le asitɔtrɔ le gbɔgbɔmenuɖuɖu ŋu kple emama me tẽe le Kristo ƒe anyinɔɣia ye nye kluvi si zãm wòle egbea. Le ŋkeke mamlɛawo katã me la, nɔviŋutsu amesiamina siwo ƒo ƒu nye kluvi nuteƒewɔla la le subɔsubɔm ɖekae le míaƒe dɔwɔƒegã la. Yehowa Ðasefowo ƒe Dɔdzikpɔha lae nye kluvi la. Gake mina míade dzesii be nya “kluvi” si Yesu zã le kpɔɖeŋua me la nye ŋkɔnya xexlẽnuɖekɛtɔ, si fia be enye kluvi ƒe ha ɖeka. Eya ta Dɔdzikpɔha la me tɔwo wɔa woƒe nyametsotsowo ɣesiaɣi abe ƒuƒoƒo ene.\nAME KAWOE NYE AƑEMESUBƆVIAWO?\n11, 12. (a) Nu ka kple nu ka nue woɖo kluvi nuteƒewɔla kple aɖaŋudzela lae? (b) Ɣekaɣie Yesu ɖo kluvi nuteƒewɔlaa eƒe aƒemesubɔviwo nu, eye ame kawoe wòtia?\n11 Ele be míade dzesii be le Yesu ƒe kpɔɖeŋua me la, woɖo kluvi nuteƒewɔla kple aɖaŋudzela la nuwo nu zi eve. Gbã, woɖoe aƒemesubɔviwo nu; evelia, woɖoe eƒe aƒetɔ ƒe nuwo katã nu. Esi wònye be nuwuɣi sia me koe kpɔɖeŋua ava eme le ta la, kluvi la ɖoɖo nuwo nu zi evea siaa hã ava eme ne Yesu ƒe anyinɔnɔ le fiaɖuƒeŋusẽ me dze egɔme le ƒe 1914 me megbe.\n12 Ɣekaɣie Yesu ɖo kluvi nuteƒewɔla la eƒe aƒemesubɔviwo nu? Be míakpɔ ŋuɖoɖoa la, ele be míatrɔ ayi megbe le ƒe 1914 me, si nye nuŋeɣia ƒe gɔmedzedze. Abe ale si míesrɔ̃e ene la, ƒuƒoƒo geɖewo nɔ gbɔgblɔm ɣemaɣi be Kristotɔwoe yewonye. Ƒuƒoƒoawo dometɔ ka mee Yesu atia kluvi nuteƒewɔla la tsoe ahaɖoe nuwo nu? Woɖo biabia ma ŋu esi eya kple Fofoa wova lé ŋku ɖe gbedoxɔa, si nye gbɔgbɔmeɖoɖo si wowɔ na tadedeagu, ŋu tso ƒe 1914 me va se ɖe ƒe 1919 ƒe gɔmedzedze. * (Mal. 3:1) Wokpɔ ŋudzedze ɖe Biblia Nusrɔ̃vi wɔnuteƒewo ƒe ƒuƒoƒo sue siwo ɖee fia be yewoƒe dzi ku ɖe Yehowa kple eƒe Nyaa ŋu la ŋu. Ele eme be ehiã be woakɔ wo ŋu ya, gake wobɔbɔ wo ɖokuiwo le dodokpɔ kple wo ŋu kɔkɔ ƒe ɣeyiɣi mawo me hewɔ tɔtrɔwo. (Mal. 3:2-4) Biblia Nusrɔ̃vi wɔnuteƒe mawoe nye Kristotɔ vavã siwo luawo tsi tre ɖi na. Le ƒe 1919 me esime dzo gaɖo wo me ɖe gbeƒãɖeɖedɔa ŋu la, Yesu tia nɔviŋutsu amesiamina siwo dze le wo dome be woanye kluvi nuteƒewɔla kple aɖaŋudzela la, eye wòɖo wo eƒe aƒemesubɔviwo nu.\n13. Ame kawo hãe le aƒemesubɔviawo dome, eye nu ka tae?\n13 Ke ame kawoe nye aƒemesubɔviawo? Kpuie ko la, woawoe nye ame siwo nyim wole. Le ŋkeke mamlɛawo ƒe gɔmedzedzea la, aƒemesubɔviawo katã nye amesiaminawo. Emegbe la, alẽ bubuawo ƒe ameha gã la me tɔwo hã va zu aƒemesubɔviwo. Fifia “alẽha ɖeka” si le Kristo ƒe kpɔkplɔ te la me tɔ akpa gãtɔ nye alẽ bubuawo. (Yoh. 10:16) Gbɔgbɔmenuɖuɖu si kluvi nuteƒewɔla la nana le enaɣi la ɖea vi na ƒuƒoƒo evea siaa. Ke ɖe Dɔdzikpɔha la me tɔ siwo ƒo ƒu wɔ kluvi nuteƒewɔla kple aɖaŋudzela egbea hã nye aƒemesubɔviwoa? Ɛ̃, elabena ehiã be woanyi nɔviŋutsu mawo hã le gbɔgbɔ me. Eya ta wolɔ̃ ɖe edzi ɖokuibɔbɔtɔe be, abe ame ɖekaɖekawo ene la, yewo hã yewonye aƒemesubɔviwo, abe Yesu yomedzela vavã mamlɛawo ke ene.\nDziƒo alo anyigbadzinɔnɔ ƒe mɔkpɔkpɔe ɖale mía si o, mí katã míenye aƒemesubɔviwo, eye míehiã gbɔgbɔmenuɖuɖu ma ke si míexɔna ɖe ɣeyiɣi dzi\n14. (a) Agbanɔamedzi kae wode kluvi nuteƒewɔla la si, eye nu kawoe esia lɔ ɖe eme? (b) Nuxlɔ̃ame kae Yesu na kluvi nuteƒewɔla kple aɖaŋudzela la? (Kpɔ aɖaka si nye, “Ne Kluvi Vɔ̃ɖi La . . .”)\n14 Yesu de dɔ gã aɖe asi na kluvi nuteƒewɔla kple aɖaŋudzelaa. Le Biblia ŋlɔɣi la, kluvi si dzi woka ɖo, alo aƒedzikpɔla, kpɔa eƒe aƒetɔ ƒe nuwo dzi. (Luka 12:42) Nenema kee wotsɔ aƒemesubɔviwo alo xɔsetɔwo dzi kpɔkpɔ de kluvi nuteƒewɔla kple aɖaŋudzela la si. Dɔdeasi sia ƒe akpa aɖee nye ga, nunɔamesiwo, gbeƒãɖeɖedɔa, takpekpe suewo kple gãwo ŋuti ɖoɖowo dzi kpɔkpɔ. Biblia-srɔ̃gbalẽ siwo míezãna le gbeƒãɖeɖedɔa kple ɖokuisinusɔsrɔ̃ kpakple hamea ƒe nusɔsrɔ̃wo me la hã dzi kpɔkpɔ kpe ɖe eŋu. Gbɔgbɔmenuɖuɖu siwo katã kluvi ƒe ha la nana nue aƒemesubɔviawo nɔa agbe ɖo.\nƔEKAƔIE WOATSƆE AÐO AƑETƆ LA ƑE NUWO KATÃ NU?\n15, 16. Ɣekaɣie Yesu aɖo kluvi nuteƒewɔla la eƒe nuwo katã nu?\n15 Ɣekaɣie Yesu aɖo kluvia nuwo nu zi evelia, si nye ɖe “eƒe nuwo katã nu”? Yesu gblɔ be: “Dzidzɔtɔe kluvi ma anye ne eƒe aƒetɔ trɔ gbɔ va kpɔe be ele ewɔm nenema! Vavã mele egblɔm na mi be: Atsɔe aɖo eƒe nuwo katã nu.” (Mat. 24:46, 47) De dzesii be ne Yesu trɔ gbɔ va kpɔ kluvi la be “ele ewɔm nenema,” si fia be ele gbɔgbɔmenuɖuɖu nam aƒea me tɔwo nuteƒewɔwɔtɔe ko hafi wòaɖoe nuwo nu zi evelia. Eya ta dometsotso aɖe anɔ kluvia ɖoɖo nuwo nu zi gbãtɔ kple zi evelia dome. Be míase ale si Yesu aɖo kluvia eƒe nuwo katã nu kple ɣeyiɣi si me wòawɔe gɔme la, ele be míanya nu eve siawo: ɣeyiɣi si wòatrɔ agbɔ kple nu siwo eƒe nuawo lɔ ɖe eme.\n16 Ɣekaɣie Yesu atrɔ gbɔ? Míekpɔ ŋuɖoɖoa le kpukpui siwo do ŋgɔ na nya sia me. Ðo ŋku edzi be le kpukpui mawo me la, Yesu ƒe ‘vava’ la ku ɖe ɣeyiɣi si me wòava drɔ̃ ʋɔnu ahatsrɔ̃ ame vɔ̃ɖiwo le nuɖoanyi sia ƒe nuwuwu la ŋu. * (Mat. 24:30, 42, 44) Eya ta Yesu ƒe ‘tɔtrɔ gbɔ’ alo ‘vava’ si ŋu woƒo nu tsoe le kluvi nuteƒewɔla ƒe kpɔɖeŋua me la hã ava eme le xaxa gã la me.\n17. Nu kawoe Yesu ƒe nuwo katã lɔ ɖe eme?\n17 Nu kawoe Yesu ƒe “nuwo katã” lɔ ɖe eme? Yesu mezã nya aɖeke si ɖee fia be anyigbadzinuwo ko ŋue nyagbɔgblɔ “nuwo katã” ku ɖo o. Le nyateƒe me la, elɔ nu siwo le dziƒo hã ɖe eme. Yesu gblɔ be: “Wotsɔ ŋusẽ katã nam le dziƒo kple anyigba dzi.” (Mat. 28:18; Ef. 1:20-23) Mesia Fiaɖuƒe si wotsɔ nɛ tso ƒe 1914 me la kpe ɖe eƒe nuwo ŋu fifia, eye ana eyomedzela amesiaminawo hã nakpɔ gome le eme kplii.—Nyaɖ. 11:15.\n18. Nu ka tae wòanye dzidzɔ na Yesu be yeaɖo kluvi la yeƒe nuwo katã nu?\n18 Ke aleke míaƒo nya tae azɔ? Ne Yesu va be yeatsrɔ̃ ame vɔ̃ɖiwo le xaxa gã la me la, akpɔe be kluvi nuteƒewɔlaa le gbɔgbɔmenuɖuɖu nam eƒe aƒemesubɔviwo le ɣeyiɣi nyuitɔ dzi nuteƒewɔwɔtɔe. Anye dzidzɔ na Yesu ɣemaɣi be yeaɖoe nuwo nu zi evelia, si nye ɖe yeƒe nuwo katã nu. Esia ava eme na ame siwo ƒo ƒu nye kluvi nuteƒewɔla la ne woxɔ woƒe dziƒofetua hezu Kristo ƒe hatidziɖulawo.\n19. Ðe kluvi nuteƒewɔla la axɔ teƒeɖoɖo si lolo wu amesiamina mamlɛawo tɔ le dziƒoa? Ðe eme.\n19 Ðe kluvi nuteƒewɔla la axɔ teƒeɖoɖo si lolo wu amesiamina mamlɛawo tɔ le dziƒoa? Ao. Ame bubuwo ate ŋu ava kpɔ gome le teƒeɖoɖo si ŋugbe wodo na ƒuƒoƒo sue aɖe la me mlɔeba. Le kpɔɖeŋu me, bu nya si Yesu gblɔ na eƒe apostolo wɔnuteƒe 11-awo le zã si do ŋgɔ na eƒe ku me la ŋu kpɔ. (Mixlẽ Luka 22:28-30.) Yesu do ŋugbe na ƒuƒoƒo sue ma be fetu nyui aɖe le wo lalam ɖe woƒe nuteƒewɔwɔ ta. Woaɖu fia kplii le dziƒofiaɖuƒea me. Gake ƒe geɖe megbe la, egblɔ be ame 144,000 la katãe anɔ fiazikpuiwo dzi ahaɖu fia kpli ye. (Nyaɖ. 1:1; 3:21) Nenema kee abe ale si wòdze le Mateo 24:47 ene la, edo ŋugbe be yeaɖo ŋutsuwo ƒe ƒuƒoƒo sue aɖe—si nye nɔviŋutsu amesiamina siwo nye kluvi nuteƒewɔla ƒe ha la—yeƒe nuwo katã nu. Gake le nyateƒe me la, ame 144,000 la katãe akpe ɖe Kristo ŋu le eƒe nuwo katã dzi kpɔkpɔ me.—Nyaɖ. 20:4, 6.\nAme 144,000 la katã akpe ɖe Yesu ŋu le eƒe nuwo katã dzi kpɔkpɔ me (Kpɔ memama 19)\n20. Nu ka tae Yesu ɖo kluvi nuteƒewɔla la, eye nu kae nèɖo kplikpaa be yeawɔ?\n20 Yesu to kluvi nuteƒewɔla kple aɖaŋudzela la dzi le ame geɖewo nyim egbea abe ale si ko wòto ame ʋɛwo dzi nyi ame geɖewo le ƒe alafa gbãtɔ me ene. Yesu ɖo kluvi nuteƒewɔlaa be yeatsɔ akpɔ egbɔ be ye yomedzela vavãwo—woɖanye amesiaminawo loo alo alẽ bubuawo o—nanɔ gbɔgbɔmenuɖuɖu xɔm ɖe ɣeyiɣi dzi le ŋkeke mamlɛawo katã me. Eya ta mina míaɖoe kplikpaa aɖe ŋudzedzekpɔkpɔ afia to asikpekpe ɖe amesiamina siawo siwo nye kluvi nuteƒewɔla kple aɖaŋudzela ƒe ha la ŋu nuteƒewɔwɔtɔe me.—Heb. 13:7, 17.\n^ mm. 2 Memama 2: Ɣeaɖeɣi do ŋgɔ la, Yesu gblɔ kpɔɖeŋu sia tɔgbi si me wòyɔ “kluvi” la le be “aƒedzikpɔla” eye wòyɔ “aƒemesubɔviwo” be “subɔviwo ƒe ha.”—Luka 12:42-44.\n^ mm. 6 Memama 6: Kristo ƒe ‘vava’ (Helagbe me nya, er′kho·mai) to vovo na eƒe “anyinɔnɔ” (pa·rou·si′a). Eƒe anyinɔɣi si ŋku makpɔ o la ado ŋgɔ na eƒe vava be wòatsrɔ̃ ame vɔ̃ɖiwo.\n^ mm. 12 Memama 12: Kpɔ nyati si nye “Kpɔ Ða! Meli Kpli Mi Ŋkekeawo Katã,” le magazine sia ƒe axa 10-12, memama 5-8.\n^ mm. 16 Memama 16: Kpɔ nyati si nye “Gblɔe Na Mí, Ɣekaɣie Nu Siawo Adzɔ?” le magazine sia ƒe axa 7-8, memama 14-18.\nÈSE NYA VEVIAWO GƆMEA?\n‘Kluvi nuteƒewɔla kple aɖaŋudzela la’: Nɔviŋutsu amesiaminawo ƒe ƒuƒoƒo sue si kpɔa gome le asitɔtrɔ le gbɔgbɔmenuɖuɖu ŋu kple emama me tẽe le Kristo ƒe anyinɔɣia. Egbea nɔviŋutsu amesiamina siawoe ƒo ƒu nye Dɔdzikpɔha la\n“Eƒe aƒemesubɔviwo”: Ame siwo katã nyim wole, woɖanye amesiaminawo loo alo alẽ bubuawo o\n‘Eɖoe eƒe aƒemesubɔviwo nu’: Le ƒe 1919 me la, Yesu tia nɔviŋutsu amesiamina siwo dze, be woanye kluvi nuteƒewɔla kple aɖaŋudzela la\n“Atsɔe aɖo eƒe nuwo katã nu”: Woaɖo ame siwo ƒo ƒu nye kluvi ƒe ha la nuwo katã nu ne woxɔ woƒe dziƒofetua. Wo kple ame 144,000 me tɔ susɔewo katãe akpe ɖe Kristo ŋu le eƒe nuwo katã dzi kpɔkpɔ me\n“NE KLUVI VƆ̃ÐI LA . . .”\nYesu da agba gãtɔ kekeake ɖe kluvi nuteƒewɔla kple aɖaŋudzela la dzi—si nye be wòakpɔ aƒemesubɔviawo dzi eye wòana gbɔgbɔmenuɖuɖu wo le ɣeyiɣi nyuitɔ dzi. Yesu nyae be ame si wotsɔ ɖo nu geɖe nu la, woabia nu geɖe hã tso esi. (Luka 12:48) Eya ta etsɔ nuxlɔ̃ame sesẽ aɖe ƒo kpɔɖeŋu si wòwɔ ku ɖe kluvi nuteƒewɔla kple aɖaŋudzela ŋu la ta.\nYesu xlɔ̃ nu tso kluvi vɔ̃ɖi si agblɔ le eƒe dzi me be yeƒe aƒetɔ mele gbɔgbɔm kaba o, eye wòade asi ehati kluviwo ƒoƒo me ŋu. Yesu gblɔ be ne kluvi ma ƒe aƒetɔ va la, ‘ahe to nɛ vevie.’—Mixlẽ Mateo 24:48-51.\nÐe Yesu nɔ nya gblɔm ɖi be kluvi vɔ̃ɖi ƒe ha aɖe anɔ anyi le ŋkeke mamlɛawo mea? Kpao. Enye nyateƒe be ame ɖekaɖeka aɖewo ɖe nɔnɔme si ɖi esi ŋu Yesu ƒo nu tsoe le eƒe kpɔɖeŋua me le kluvi vɔ̃ɖia ŋu la fia. Míayɔ ame mawo be xɔsegbelawo, eɖanye amesiamina loo alo “ameha gã” la me tɔwoe wonye hafi o. (Nyaɖ. 7:9) Gake ame mawo menye kluvi vɔ̃ɖi ƒe ha o. Yesu megblɔ be yeaɖo kluvi vɔ̃ɖi ƒe ha aɖeke o. Eya ta eƒe nya siawo nye nuxlɔ̃ame na kluvi nuteƒewɔla kple aɖaŋudzela la.\nDe dzesii be Yesu dze nuxlɔ̃amea gɔme kple nya si nye “ne.” Agbalẽnyala aɖe gblɔ be le Helagbe me nuŋlɔɖia me la, nyagbɔgblɔ sia fia “nane si wosusu be ate ŋu adzɔ.” Eya ta Yesu le gbɔgblɔm be: ‘Ne edzɔ be kluvi nuteƒewɔla kple aɖaŋudzela la ade asi nu madzɔmadzɔ wɔwɔ ɖe ehati kluviwo ŋu me alea la, ke nu siae eƒe aƒetɔ atu kplii ne etrɔ gbɔ.’ (Kpɔ Luka 12:45 hã.) Gake kluvi nuteƒewɔla kple aɖaŋudzela ƒe ha la kpɔtɔ le ŋudzɔ eye wòyi edzi le gbɔgbɔmenuɖuɖu damiwo nam mí.\nNɔviŋutsu amesiamina siwo ƒo ƒu nye kluvi nuteƒewɔla la nyae be yewoabu ale si yewokpɔa aƒemesubɔviawo dzii la ŋuti kɔnta na Aƒetɔ la. Nɔviŋutsu amesiamina siawo dina vevie be yewoawɔ dɔ si wode yewo si la nuteƒewɔwɔtɔe ale be ne yewoƒe Aƒetɔ va ɖo mlɔeba la, wòagblɔ na yewo be, “miawoe wɔ dɔ kakaka.”


Miɖo Ŋku Ame Siwo Le Gaxɔ Me La Dzi—Yehowa Ðasefowo\nXexea Me Katã\nGBE BUBU Afrikaans Albanian Armenian Azerbaijani Azerbaijani (Cyrillic) Chichewa China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitumbuka Croatian Czech Danish Dutch Eŋlisi Eʋegbe Fijian Finnish Franse Georgian German Greek Hausa Hungarian Igbo Indonesian Italian Japanese Kinyarwanda Korean Lithuanian Malagasy Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Slovak Slovenian Spanish Swahili Swedish Tagalog Tsonga Turkish Ukrainian Xhosa Zulu\nMiɖo Ŋku Ame Siwo Le Gaxɔ Me La Dzi\nDukɔwo Dome Dukɔmeviwo Kple Dunyahehawo Ƒe Gomenɔamesi Ƒe Nubabla ƒe Ðoɖo 18 lia gblɔ be: “Tamebubu, dzitsinya kple mawusubɔsubɔ ƒe ablɔɖe” nye amegbetɔ ƒe gomenɔamesi vevi aɖe. * Le dukɔ aɖewo me la, wodea Yehowa Ðasefowo ga me le ablɔɖe vevi sia ŋu dɔwɔwɔ ta, eye wowɔa fu wo vevie gɔ̃ hã. Ame siwo wolé de ga ƒe akpa gãtɔ nye sɔhɛ siwo gbe be yewomaxɔ asrafo ƒe hehe o le dzitsinya ta. Eye wolé ame bubuwo hã de ga le nuƒoƒo tso woƒe xɔse ŋu na wo haviwo dzaa ko ta.\nŊutasẽnuwɔna siawo mena be Yehowa Ðasefo mawo gbe nu le woƒe xɔse gbɔ o. Ke boŋ ŋutasẽnuwɔna mawo ƒoa ɖi dziɖuɖu siwo gbea bubudede amegbetɔ ƒe gomenɔamesiwo ŋu ƒe ŋkɔ. Dukɔ siwo me wolé Yehowa Ðasefowo de ga le kple Ðasefo siwo wolé de ga ƒe xexlẽme dze le aɖaka si le ete me.\nYehowa Ðasefo siwo le gaxɔ me le November 12, 2013 dzi\nLe nyatakaka mamlɛtɔ nu la, Yehowa Ðasefo 52, ŋutsuwo kple nyɔnuwo siaae le ga me le nɔnɔme dziŋɔwo me le dukɔ sia me. Togbɔ be wometsɔ nya aɖeke ɖe wo dometɔ aɖeke ŋu le ʋɔnu alo drɔ̃ ʋɔnu wo o hã la, wolé wo de ga le esi wogbe be yewomaxɔ asrafo ƒe hehe o, woƒe subɔsubɔdɔwɔnawo alo susu bubu siwo womeʋu goe o ta. Ŋutsu etɔ̃ siwo ŋkɔwoe nye Paulos Eyassu, Isaac Mogos kple Negede Teklemariam le ga me ƒe 20 kloe nye esia le esi wogbe be yewomaxɔ asrafo ƒe hehe o le dzitsinya ta la ta. Wole ga me tso September 24, 1994 dzi ke. Yehowa Ðasefo eve siwo ŋkɔwoe nye Misghina Gebretinsae kple Yohannes Haile, siwo xɔ ƒe 60 kple edzivɔwo la ku le ga me. Tso esime Eritrea xɔ ɖokuisinɔnɔ le ƒe 1993 me ko la, woyi edzi le Yehowa Ðasefowo lém de ga, le funyafunya wɔm wo hele fu ɖem na wo.\nFifi laa la, wolé ɖekakpui Ðasefo 599 siwo gbe be yewomaxɔ asrafo ƒe hehe o le dzitsinya ta la de ga eye woka ɣleti 18 sɔŋ na wo dometɔ ɖe sia ɖe be wòatsɔ anɔ ga me. Tso Korea-ʋa la wɔɣi va se ɖe fifia la, South Korea yi edzi le sɔhɛ ɖasefo siwo gbe be yewomaxɔ asrafo ƒe hehe o la lém eye dziɖuɖua gbe gɔ̃ hã be yemawɔ dukɔmevidɔ bubuwo wɔwɔ ɖe asrafo ƒe hehexɔxɔ teƒe ƒe ɖoɖo aɖeke hã na wo atsɔ akpɔ kuxi sia gbɔe o. Va se ɖe fifia la, South Korea lé Ðasefo 17,549 de ga, eye ne wotsɔ ƒe siwo wo katã tsɔ le ga me ƒo ƒui la, ede ƒe 34,100 sɔŋ. South Korea gbe wɔwɔ ɖe xexemedukɔwo ƒe nubabla si te wòde asii la dzi, eye wògbe bubudede amegbetɔ ƒe gomenɔamesi siwo ku ɖe asrafo ƒe hehexɔxɔ gbegbe le dzitsinya ta la ŋu. Ne èdi numeɖeɖe bubuwo la, kpɔ nyati si nye Xexemedukɔwo Le Asi Ƒum Nu Ðe South Korea Ƒe Ʋɔnu Madzɔmadzɔ Dɔdrɔ̃ Ta.\nWolé Ðasefo aɖe si xɔ ƒe 20 de ga le Nagorno-Karabakh le esi wògbe be yemaxɔ asrafo ƒe hehe o le dzitsinya ta la ta, eye wogbe be yewomawɔ dukɔmevidɔ bubu wɔwɔ ɖe asrafo ƒe hehexɔxɔ teƒe ƒe ɖoɖo aɖeke hã nɛ o. Le December 30, 2011 dzi la, woka ɣleti 30 nɛ be wòatsɔ anɔ ga me. Le January 29, 2013 dzi la, ebia be woaɖe asi le ye ŋu do ŋgɔ na game si woɖo, gake wogbe. Esi wògabia be woaɖe asi le ye ŋu yeakpɔ yeƒe lãmegbegblẽ si le gã dom ɖe edzi la gbɔ la, gaxɔdzikpɔlawo gagbe eya hã.\nSingapore zii ɖe eƒe dukɔmeviwo katã dzi be woaxɔ asrafo ƒe hehe eye meɖe mɔ be ame aɖeke nagbe be yemawɔe o le dzitsinya ta o. Esi ɖekakpui 18 aɖewo siwo subɔna kple Yehowa Ðasefowo ɖoe kplikpaa be yewomada le yewoƒe dzitsinya si yewotsɔ Biblia na hehee ƒe mɔfiafia dzi o ta la, wolé wo katã de ga le Asafowo ƒe Asraɖa me. Wo dometɔ ɖe sia ɖe anɔ ga me ɣleti 39 sɔŋ. Woɖe asi le Ðasefo bubu ŋu le August 2013 me esi wònɔ ga me ƒe ɖeka sɔŋ le asrafowo ƒe hehexɔxɔ gbegbe le dzitsinya ta la ta.\nŊutsu Ðasefo asieke aɖewo le ga me fifia le Turkmenistan—wo dometɔ enyi gbe be yewomaxɔ asrafo ƒe hehe o le dzitsinya ta eye ame ɖeka ya, ɖe wotso enu alakpatɔe. Woka ɣleti 12 va se ɖe ɣleti 24 na wo be woatsɔ anɔ ga me. Zi geɖe la, gaxɔdzikpɔlawo kple asrafowo ƒoa wo kutɔkutɔe. Ɣeaɖewoɣi la, ne woɖe asi le wo ŋu la, wogatsɔa nya ɖe ame mawo ke ŋu be wonye “sedzidala sẽtowo” eye wogaléa wo dea ga le afi siwo nɔnɔmeawo dzi ŋɔ le wu.\n^ mm. 2 Kpɔ Dukɔ Ƒoƒuawo ƒe Amegbetɔ Ƒe Ablɔɖevinyenye Ŋu Kpeɖodzinya (Dukɔwo Dome Dukɔmeviwo Kple Dunyahehawo Ƒe Gomenɔamesi Ƒe Nubabla), Kpeɖodzinya Ðoɖo 18 lia, kple Europa Amegbetɔ Ƒe Gomenɔamesiwo Ŋuti Ðoɖo, Nyati 9 lia.


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Greek Hiligaynon Hungarian Igbo Indonesian Italian Japanese Korean Lithuanian Malayalam Myanmar Norwegian Polish Portuguese Romanian Russian Sepedi Silozi Sinhala Slovak Slovenian Spanish Swahili Swedish Tagalog Thai Turkish Ukrainian Urdu Vietnamese\nDZIDZEDZEKPƆKPƆ vavãtɔ nye keke ɖe agbenɔnɔmɔ nyuitɔ kekeake, si tso Mawu ƒe dzidzenuwo dzi wɔwɔ me, si wɔa ɖeka kple tameɖoɖo si le Mawu si na mí la ŋu. Biblia gblɔ be ame si nɔa agbe ɖe mɔ sia nu la ‘aɖi ati, si wodo ɖe tɔʋuwo to, si tsena le etseɣi, eye eƒe aŋgbawo melũa xe o; eye nu sia nu, si wòwɔna la, ewɔnɛ wòdzea edzi nyuie!’—Psalmo 1:3.\nƐ̃, togbɔ be míede blibo o eye míewɔa vodada hã la, míaƒe agbe bliboa ate ŋu adze edzi na mí nyuie! Ðe nàdi be nuwo nadze edzi na ye le agbe mea? Ne nenemae la, ekema Biblia me gɔmeɖose ade siwo gbɔna ate ŋu akpe ɖe ŋuwò nàɖo taɖodzinu ma gbɔ, eye wòanye kpeɖodzi si me kɔ ƒãa be nufiafia siwo le Biblia me la nye nunya si tso Mawu gbɔ vavã.—Yakobo 3:17.\n1 Ga Ŋuti Nukpɔsusu Nyui Nenɔ Asiwò\n“Nu vɔ̃ɖi ƒomeviwo katã ƒe ke ɖekae nye galɔlɔ̃, eye esi ame aɖewo ti lɔlɔ̃ sia ƒomevi yome la, . . . wotsɔ vevesese geɖe ŋɔ wo ɖokuiwo flofloflo.” (1 Timoteo 6:10) De dzesii be menye ga, si mí katã míehiã atsɔ akpɔ mía kple míaƒe ƒomea ƒe nuhiahiãwo gbɔ la ŋutɔe nye kuxia o, ke boŋ galɔlɔ̃ ye. Le nyateƒe me la, lɔlɔ̃ ma naa ga va ɖua aƒetɔ ɖe ame dzi, alo zua ame ƒe mawu.\nAbe ale si míekpɔe le nyati siawo siwo kplɔ wo nɔewo ɖo ƒe gbãtɔ me ene la, le nyateƒe me la, ame siwo tiaa kesinɔnuwo yome ŋukeklẽtɔe kple susu be ana yewoakpɔ dzidzedze ŋutɔŋutɔ la le dagbadagbam ɖe ya me. Menye ɖeko mɔkpɔkpɔ va buna ɖe wo ko o, ke ame siawo hea vevesese geɖe vaa wo ɖokuiwo dzi hã. Le kpɔɖeŋu me, ne amewo ƒo wo ɖokuiwo ɖe kesinɔnudidi me kutɔkutɔe la, zi geɖe la, wotsɔa woa kple woƒe ƒomea kpakple wo xɔlɔ̃wo dome ƒomedodo saa vɔe. Ame aɖewo hã medɔa alɔ̃ ale si dze o—ne menye le dɔwɔɖui ta o la, ke anye le dzimaɖitsitsi ta. Nyagblɔla 5:11 gblɔ be: “Dɔwɔla ɖaɖu nu ʋee o, eɖaɖu nu geɖe o, alɔ̃ vivina nɛ; ke kesinɔtɔ ƒe nu gbogboawo menana wòdɔa alɔ̃ o.”\nMenye ɖeko ga ɖua aƒetɔ ɖe ame dzi vɔ̃ɖitɔe o, ke eblea ame hã. Yesu Kristo ƒo nu tso “kesinɔnuwo ƒe amebleŋusẽ” ŋu. (Marko 4:19) Ne míagblɔe bubui la, kesinɔnuwo dzena abe ɖe woana amewo nakpɔ dzidzɔ ene, gake mevaa eme nenema o. Ðeko woganana ame dina be kesinɔnu geɖe wu nasu ye si. Nyagblɔla 5:9 gblɔ be: ‘Ame si lɔ̃a ga la, ga maɖi ƒo nɛ o.’\nKpuie ko la, galɔlɔ̃ nye nugbegblẽ le ame ɖokui ŋu eye mlɔeba la, enaa mɔkpɔkpɔ buna ɖe ame, nu tena ɖe ame dzi, alo kplɔa ame dea nu vlo wɔwɔ me gɔ̃ hã. (Lododowo 28:20) Nu siwo do ƒome kplikplikpli kple dzidzɔ kple dzidzedzekpɔkpɔe nye dɔmenyonyo, tsɔtsɔke, agbe ɖɔʋu nɔnɔ, lɔlɔ̃, kple ƒomedodo nyui me nɔnɔ kple Mawu.\n2 Tu Dɔmenyonyo Ƒe Gbɔgbɔ Ðo\n“Dzidzɔ geɖe le nunana me wu nuxɔxɔ.” (Dɔwɔwɔwo 20:35) Togbɔ be nunana ame ɣeaɖewoɣi ate ŋu ana míakpɔ dzidzɔ hã la, ne nunana ame zu numame na mí la, ate ŋu ana míazu dzidzɔme. Le nyateƒe me la, woate ŋu aɖe dɔmenyonyo afia le mɔ vovovowo nu. Mɔ nyuitɔ siwo dzi míato aɖee afia le dometɔ ɖeka si dzea ame ŋu ŋutɔ lae nye míaƒe ɣeyiɣi kple ŋusẽ zazã ɖe ame bubuwo ŋu.\nEsi numekula Stephen G. Post to numekuku geɖe me tso ɖokuitsɔtsɔna, dzidzɔkpɔkpɔ, kple lãmesẽmenɔnɔ ŋu megbe la, eƒo nya ta be ɖokuitsɔtsɔna kple kpekpeɖeŋunana amewo do ƒome kple agbe didi nɔnɔ, dzidzemekpɔkpɔ, kple ŋutilã kple susu me lãmesẽ me nɔnɔ, eye wòɖea blanuiléle dzi kpɔtɔ.\nGakpe ɖe eŋu la, hiã metua ame siwo naa nu ame dɔmenyotɔe le woƒe ŋutetewo nu la le esi wonaa nu amewo ta o. Lododowo 11:25 gblɔ be: ‘Woaɖi ƒo na luʋɔ dɔmenyotɔ la taŋ, eye woana tsi ame si na tsi wono.’ Le ɖekawɔwɔ me kple nya mawo la, amewo kpɔa ŋudzedze ɖe ame siwo nyoa dɔme tso dzi blibo me—siwo menaa nu kple susu be woaɖo eteƒe na yewo o—la ŋu vevie eye wolɔ̃a woƒe nya, vevietɔ wu la, Mawu kpɔa ŋudzedze ɖe wo ŋu.—Hebritɔwo 13:16.\n3 Tsɔ Ke Tso Dzi Me Faa\n“Miyi edzi . . . miatsɔ anɔ mia nɔewo kem faa ne nya aɖe le ame aɖe si ɖe nɔvia ŋu. Ale si Yehowa tsɔ ke mi faa la, miawo hã miwɔ nenema ke.” (Kolosetɔwo 3:13) Le egbeŋkekeawo me la, amewo megadina be yewoatsɔ ake ame o; wodina be yewoawɔ wɔɖenui tsɔ wu be yewoakpɔ nublanui. Nu kae nyea emetsonu? Amewo tsɔa dzudzu ɖoa dzudzu teƒe, eye ŋutasesẽ ɖe ŋutasesẽ teƒe.\nÐewohĩ emetsonu vɔ̃awo mase ɖe afi ma o. Numekulawo ka nya ta le Canada ƒe nyadzɔdzɔgbalẽ si nye The Gazette me be: “Wokpɔe le numekuku si wowɔ tso ame 4,600 siwo xɔ tso ƒe 18 va ɖo ƒe 30 la ŋu be zi ale si ame nye amemalɔ̃la, ŋutasẽla, kple ame si dzi nu tena ɖo la,” zi nenemae nu gblẽna le eƒe dzitodzitowo ŋui. Le nyateƒe me la, nu siwo wògblẽna le ame ŋu dometɔ aɖewo nu sẽna wua nu si atamanono gblẽna le ame ŋu gɔ̃ hã! Nyateƒee, menye ɖeko tsɔtsɔke nana wonɔa ƒomedodo nyui me kple amewo o, ke atike nyui aɖe hãe wònye!\nAlekee nàte ŋu atsɔ anɔ amewo kem geɖe wu? Dze egɔme kple ɖokuiwò me dzodzro anukwaretɔe. Ðe mèwɔa nu wòkua dzi na ame bubuwo ɣeaɖewoɣi oa? Eye ɖe medzɔa dzi na wò ne wotsɔe ke wò oa? Eya ta ɖe manyo be nàtsɔ anɔ amewo kem dɔmenyotɔe oa? (Mateo 18:21-35) Ele vevie be woatu ɖokuidziɖuɖu hã ɖo le go sia me. Be nàte ŋu aɖu ɖokuiwò dzi le nɔnɔme aɖe me la, “xlẽ ɖeka, eve, va se ɖe ewo,” alo le go bubu me la, na ɣeyiɣi ɖokuiwò be wò dziku nu nafa. Eye bu ɖokuidziɖuɖu be enye ŋusẽ ƒe dzesi. Lododowo 16:32 gblɔ be: “Dzigbɔɖitɔ nyo wu kalẽtɔ.” ‘Nyonyo wu kalẽtɔ’—ɖe esia menye dzidzedzekpɔkpɔ ƒe dzesi oa?\n4 Nɔ Agbe Ðe Mawu Ƒe Dzidzenuwo Nu\n“Yehowa ƒe sewo dza, wonana ŋku dzi kɔna.” (Psalmo 19:9) Kpuie ko la, Mawu ƒe dzidzenuwo nyo na mí—le ŋutilã, susu, kple seselelãme gome. Wokpɔa mía ta tso nu gbegblẽ geɖe siwo dometɔ aɖewo nye atike vɔ̃ɖi zazã, ahamumu, gbɔdɔdɔ ƒe agbe gbegblẽ nɔnɔ, kple amamaɖeɖenuwɔnawo kpɔkpɔ, me. (2 Korintotɔwo 7:1; Kolosetɔwo 3:5) Nu gbegblẽ siwo dona tso nu siawo me ate ŋu anye, nu vlo wɔwɔ, ahedada, makamakaɖeamedzi, ƒome ƒe gbagbã, susu me kple seselelãme kuxiwo, dɔléle, kple kukpokuku gɔ̃ hã.\nGake ame siwo wɔna ɖe Mawu ƒe gɔmeɖosewo dzi ya tea ŋu nɔa ƒomedodo nyui me kple amewo, si naa wonɔa dedie, bubu nɔa wo ŋu eye woƒe dzi dzea eme. Mawu gblɔ le Yesaya 48:17, 18 be yee nye ‘ame si afia nu si nyo na wò la wò, yee akplɔ wò to mɔ, si dzi nàto la.’ Eye wògblɔ kpee be: “Ðe wònye ɖe nèɖo to nye seawo la, anye ne wò ŋutifafa anɔ abe tɔsisi ene, eye wò dzɔdzɔenyenye anɔ abe ƒutsotsoewo ene.” Ɛ̃, nu nyuitɔ kekeakee mía Wɔla la dina na mí. Edi be ‘yeakplɔ mí ato mɔ’ si ana míakpɔ dzidzedze vavãtɔ la dzi.\n5 Ðe Ðokuitɔmadimadi Ƒe Lɔlɔ̃ Fia Amewo\n“Lɔlɔ̃ tua ame ɖo.” (1 Korintotɔwo 8:1) Àte ŋu asusu ale si agbea anɔ ne lɔlɔ̃ meli oa? Dzidzɔ kple gɔmesese aɖeke kura manɔ agbe ŋu o! Kristotɔ apostolo Paulo ŋlɔ bena: “Ne . . . lɔlɔ̃ mele asinye [na ame bubuwo] o la, nyemenye naneke o . . . meɖe vi aɖeke kura nam o.”—1 Korintotɔwo 13:2, 3.\nMenye gbɔdɔdɔ ƒe lɔlɔ̃, si hã ƒe wɔƒe li, ye nye lɔlɔ̃ si ƒomevi ŋu míele nu ƒom tso le afi sia o. Ke boŋ enye lɔlɔ̃ si de to wu; lɔlɔ̃ si nɔa anyi ɖaa, si mawumegɔmeɖosewo fiaa mɔe. * (Mateo 22:37-39) Gawu la, ame si si lɔlɔ̃ sia le la menɔa anyi ɖi be woaɖe lɔlɔ̃ afia ye o, ke eya ŋutɔ dzea agbagba ɖea lɔlɔ̃ fiaa amewo. Paulo yi edzi gblɔ be lɔlɔ̃ sia gbɔa dzi blewu eye wònyoa dɔme. Meʋãa ŋu o, meƒoa adegbe o, medoa eɖokui ɖe dzi glodzoo o. Edia ame bubuwo ƒe nyonyo ɖokuitɔmadimaditɔe, eye mebia dzi kabakaba o, ke boŋ etsɔna kena faa. Lɔlɔ̃ sia ƒomevi tua ame ɖo. Gawu la, ekpena ɖe mía ŋu be míanɔ ƒomedodo nyui me kple amewo, vevietɔ kple míaƒe ƒometɔwo.—1 Korintotɔwo 13:4-8.\nLe dzilawo gome la, lɔlɔ̃ sia nyea numalɔ̃malɔ̃leamegbɔ ƒe seselelãme si nu sẽ ɖeɖe fia wo viwo, kpakple nyuiwɔwɔ kple agbe nyui nɔnɔ ŋuti se siwo me kɔ, siwo wotu ɖe Biblia dzi, dede na wo. Ðevi siwo wonyi le ƒome siawo tɔgbi me la ɖea dzi ɖi heɖoa ŋu ɖe woƒe ƒomea me tɔwo ŋu, eye wosena le wo ɖokuiwo me be wolɔ̃ yewo vevi hekpɔa ŋudzedze ɖe yewo ŋu.—Efesotɔwo 5:33–6:4; Kolosetɔwo 3:20.\nWonyi Jack, si nye ɖekakpui si le United States (États-Unis), la le ƒome si me wonɔa agbe ɖe Biblia ƒe gɔmeɖosewo nu me. Esi wòtsi va ʋu le aƒea me megbe la, eŋlɔ lɛta na edzilawo. Lɛtaa ƒe akpa aɖe gblɔ be: “Nane si medzea agbagba be mawɔ ɣesiaɣie nye be mawɔ ɖe [Biblia ƒe] se sia dzi be: ‘Bu fofowò kple dawò, . . . eye wòanyo na wò.’ (5 Mose 5:16) Eme nyo nam le agbe me. Fifia la, mekpɔe kɔtɛ be esia nye agbagba vevi si miedze heɖe dzilanyenye ƒe lɔlɔ̃ fiam la me tsonu. Akpe na mi ɖe agbagba siwo katã miedze ɖe tanye kple ale si miekpe ɖe ŋunye le hehenanam me la ta.” Ne dzilae nènye la, alekee nàse le ɖokuiwò me ne viwò aɖe ŋlɔ lɛta sia tɔgbi na wò? Ðe mana dzi nadzɔ wò ŋutɔ oa?\nLɔlɔ̃ si wotu ɖe gɔmeɖose dzi la ‘kpɔa dzidzɔ ɖe nyateƒe ŋu’—ɛ̃, ɖe nyateƒe si ku ɖe Mawu ŋu, si le Biblia me la ŋu. (1 Korintotɔwo 13:6; Yohanes 17:17) Míawɔ eƒe kpɔɖeŋu ale: Atsu kple asi aɖe siwo srɔ̃ɖeɖemekuxiwo le fu ɖem na la tiae be yewoaxlẽ Yesu ƒe nya siwo dze le Marko 10:9 la ɖekae, afi si gblɔ be: “Nu si Mawu bla ɖekae [le srɔ̃ɖeɖe me] la, ame aɖeke negama eme o.” Azɔ ele be woadzro woƒe dziwo me kpɔ. Ðe ‘wokpɔa dzidzɔ ɖe Biblia me nyateƒea ŋu’ ŋutɔŋutɔa? Ðe woaɖee afia to nuwɔna me be yewobua srɔ̃ɖeɖe nu kɔkɔe abe ale si Mawu bunɛ enea? Ðe woadze agbagba ŋutɔŋutɔ be yewoakpɔ yewoƒe kuxiawo gbɔ le lɔlɔ̃ mea? Ne nenemae la, woate ŋu ana woƒe srɔ̃ɖeɖea nakpɔ dzidzedze, eye emetsonuawo ado dzidzɔ na wo.\n6 Nyae Be Gbɔgbɔmenuwo Hiã Ye\n“Dzidzɔtɔwoe nye ame siwo nyae be gbɔgbɔmenuwo hiã yewo.” (Mateo 5:3) To vovo na lãwo la, ŋutete le amegbetɔwo si be woase gbɔgbɔmenuwo gɔme, eye esia le vevie na wo. Esia tae míebiaa nya siawo tɔgbi be, Tameɖoɖo kae le agbe ŋu? Ðe Wɔla aɖe lia? Nu kae dzɔna ɖe mía dzi ne míeku? Nu kae adzɔ le etsɔme?\nLe xexea me godoo la, anukwaretɔ miliɔn geɖe kpɔe be Biblia ɖo biabia mawo ŋu. Le kpɔɖeŋu me, biabia mamlɛtɔa do ƒome kple tameɖoɖo si le Mawu si na ameƒomea. Nu kae nye tameɖoɖo ma? Eyae nye be anyigba la nazu paradiso si me ame siwo lɔ̃ Mawu hewɔa eƒe dzidzenuwo dzi la anɔ tegbee. Psalmo 37:29 gblɔ be: “Ame dzɔdzɔewo anyi anyigba la dome, eye woanɔ edzi tegbee.”\nEme kɔ ƒãa be mía Wɔla la di be eme nanyo na mí geɖe wu dzidzedzekpɔkpɔ hena ƒe 70 alo ƒe 80 aɖewo ko. Edi be míakpɔ dzidzedze tegbee! Eya ta fifiae nye ɣeyiɣi si me nàsrɔ̃ nu tso Wɔwòla ŋu. Yesu gblɔ be: “Esiae nye agbe mavɔ la: be woanɔ wò, Mawu vavã ɖeka la, kple Yesu Kristo, si nèdɔ ɖa la, ŋuti sidzedze xɔm.” (Yohanes 17:3) Ne sidzedze ma va le asiwò sum eye nèle agbe nɔm ɖe enu la, wò ŋutɔ àva kpɔe kɔtɛ be “Yehowa ƒe yayra . . . wɔa ame kesinɔtɔ, eye metsɔa vevesese aɖeke kpenɛ o.”—Lododowo 10:22, NW.—g08 11-E.\n^ mm. 22 Afi sia afi kloe si wozã nya “lɔlɔ̃” le le Kristotɔwo Ƒe Hela Ŋɔŋlɔawo, alo “Nubabla Yeyea” me la, enyea Helagbe me nya a·gaʹpe ƒe gɔmeɖeɖe. A·gaʹpe nye nyuiwɔwɔ ƒe lɔlɔ̃ si ame tsona le eɖokui si ɖena fiaa ame bubuwo le ɖekawɔwɔ me kple gɔmeɖose nyuiwo, nu si wòle na ame be wòawɔ, kpakple agbe ɖɔʋu nɔnɔ. Gake a·gaʹpe nye lɔlɔ̃ si me agbe le eye wòtea ŋu nyea numalɔ̃malɔ̃leamegbɔ si nu sẽna ŋutɔ.—1 Petro 1:22.\nGƆMEÐOSE BUBU SIWO NAA AME KPƆA DZIDZEDZE\n▪ Na mawuvɔvɔ̃ nyuitɔ nenɔ mewò. ‘Yehowa vɔvɔ̃ enye nunya ƒe gɔmetoto.’—Lododowo 9:10.\n▪ Tia xɔ̃wòwo nunyatɔe. “Ne èzɔ kple nunyalawo la, àdze nunya; ke ne ède ha kple bometsilawo la, àzu ame gbegblẽ.”—Lododowo 13:20.\n▪ Tsri nu gbɔme wɔwɔ. ‘Ahamula kple nu tsu ɖula ɖe wodaa ahe.’—Lododowo 23:21.\n▪ Mègabia hlɔ̃ na ɖokuiwò o. “Migatsɔ vɔ̃ ɖo vɔ̃ teƒe na ame aɖeke o.”—Romatɔwo 12:17.\n▪ Do vevie dɔwɔwɔ. “Ne ame aɖe medi be yeawɔ dɔ o la, negaɖu nu hã o.”—2 Tesalonikatɔwo 3:10.\n▪ Wɔ ɖe Sikasedede la dzi. “Nu sia nu si miedina be amewo nawɔ na mi la, ele be miawo hã miawɔ nenema ke na wo.”—Mateo 7:12.\n▪ Kpɔ wò aɖe dzi. “Ame si di be yealɔ̃ agbe, eye yeakpɔ ŋkeke nyuiwo la, nekpɔ eƒe aɖe dzi ɖe vɔ̃ ŋu.”—1 Petro 3:10.\nATIKE NYUI AÐEE LƆLƆ̃ NYE\nÐɔkta Dean Ornish si ganye agbalẽŋlɔla la ŋlɔ bena: “Lɔlɔ̃ kple numalɔ̃malɔ̃leamegbɔ kpɔa ŋusẽ ɖe nu si naa míedzea dɔ alo nɔa lãmesẽ me, nu si naa míeléa blanui alo kpɔa dzidzɔ, nu si naa míesea veve alo hayana la dzi. Ne atike aɖe li si tea ŋu wɔa nu siawo katã la, ɖɔkta ɖe sia ɖe kloe si le dukɔa me akafui na eƒe dɔnɔwo. Anye dɔ gbegblẽ wɔwɔ ne ɖɔkta aɖe mekafui na ame o.”\nTSO MƆKPƆKPƆBUÐEAME ME YI ÐE DZIDZEDZEKPƆKPƆ ME\nEsime aʋa dzɔ le Balkan nutowo me la, Milanko ge ɖe asrafodɔ me. Le eƒe kalẽwɔwɔ ta la, wona ŋkɔe be Rambo, si nye sinima me srafo xɔŋkɔ sẽŋuta aɖe ƒe ŋkɔ. Gake esi ɣeyiɣiawo va nɔ yiyim la, nu fitifiti kple alakpanu wɔwɔ siwo yia edzi le asrafowo dome na mɔkpɔkpɔ va bu ɖe Milanko. Eŋlɔ bena: “Esia na meva ƒo ɖokuinye ɖe agbe maɖɔʋu nɔnɔ, abe aha sesẽ nono, atamanono, atike vɔ̃ɖiwo zazã, tsatsadada, kple gbɔdɔdɔ ƒe agbe gbegblẽ nɔnɔ ene me. Nye agbenɔnɔ ɖo ta gbegblẽ me keŋkeŋ eye nyemenya ale si mawɔ ado le eme o.”\nMilanko va te Biblia xexlẽ le eƒe agbemeɣeyiɣi sesẽ mawo me. Emegbe esi wòyi ɖasrã eƒe ƒometɔ aɖe kpɔ gbe ɖeka la, ekpɔ Gbetakpɔxɔ magazine si Yehowa Ðasefowo tana la ƒe tata aɖe le egbɔ. Nu si wòxlẽ le magazinea me do dzidzɔ nɛ eye eteƒe medidi o ena Ðasefowo te Biblia sɔsrɔ̃ kplii. Biblia me nyateƒea sɔsrɔ̃ na wòva te dzidzɔ kple dzidzedzekpɔkpɔ vavãtɔ ƒe mɔa dzi zɔzɔ. Egblɔ be: “Ena ŋusẽ yeye ɖo ŋunye. Meɖe asi le nye numame gbegblẽwo katã ŋu hezu ame yeye, eye mexɔ nyɔnyrɔ zu Yehowa Ðasefowo dometɔ ɖeka. Ame siwo nyam tsã la megayɔam be Rambo o, ke boŋ woyɔam be Bunny—si nye megbeŋkɔ si woyɔna nam le ɖevime—le ale si meva zu ame fafa fifia ta.”\nƉoe Ɖe Amewo Ɖoe Ɖe Amewo Nu Vevi Ade Siwo Nana Ame Kpɔa Dzidzedze\ng 1/09 axa 6-9


GBE BUBU Albanian Arabic Bengali Bicol Bislama Cambodian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Gujarati Haitian Creole Hiligaynon Hindi Hungarian Icelandic Igbo Indonesian Italian Japanese Kannada Kinyarwanda Korean Latvian Lithuanian Malagasy Malayalam Marathi Myanmar Norwegian Palauan Pangasinan Papiamento (Aruba) Papiamento (Curaçao) Polish Portuguese Punjabi Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Telugu Thai Tshiluba Tsonga Turkish Twi Ukrainian Urdu Venda Vietnamese\nMAWU ƒe nyagblɔɖila Mixa nyae be zi geɖe la kakaɖedzi meva nɔa ŋugbedodowo ŋu o. Le eƒe ŋkekea me la, womate ŋu aka ɖe xɔlɔ̃ vevitɔwo kekeake gɔ̃ hã dzi be woawɔ ɖe woƒe ŋugbedodowo dzi ɣesiaɣi o. Eyata Mixa xlɔ̃ nu be: “Migaxɔ miaƒe zɔhɛ dzi se o, eye migaɖo dzi ɖe mia xɔlɔ̃ kutsimea ŋu o; kpɔ wò aɖe dzi le nyɔnu, si le akɔwònu la gbɔ.”—Mixa 7:5.\nÐe nɔnɔme wɔnublanui sia na Mixa ke ɖi ŋugbedodo ɖesiaɖea? Ao! Eka ɖe eƒe Mawu, Yehowa ƒe ŋugbedodowo dzi bliboe. Mixa ŋlɔ bena: “Ke nye la matsa ŋu na Yehowa, eye makpɔ Mawu, nye xɔnametɔ sinu.”—Mixa 7:7.\nNukatae kakaɖedzi nɔ Mixa si alea? Elabena enya be Yehowa wɔna ɖe eƒe ŋugbedodowo dzi ɣesiaɣi. Nya siwo katã ŋu Yehowa ka atam le na Mixa tɔgbuiawo la va eme. (Mixa 7:20) Yehowa ƒe nuteƒewɔwɔ le ɣeyiɣi siwo va yi me la na Mixa ka ɖe edzi vevie be awɔ ɖe Eƒe nya dzi le etsɔ si gbɔna me.\n‘Nya Aɖeke Meto le Eme O’\nLe kpɔɖeŋu me, Mixa nyae be Yehowa ɖe Israel-viwo tso kluvinyenye me le Egipte. (Mixa 7:15) Yosua si kpɔ ɖeɖe ma teƒe la, de dzi ƒo na etɔ Israel-viwo be woaxɔ Mawu ƒe ŋugbedodowo katã dzi ase. Ðe susu ka ta? Yosua ɖo ŋku edzi na wo be: “Miawo mienyae tso dzi blibo kple luʋɔ blibo me bena, nya aɖeke meto le nya nyui, siwo katã Yehowa, mia Mawu la, gblɔ na mi la me o, wo katã va me na mi, eye nya ku ɖeka hɔ̃ hã meto le eme o.”—Yosua 23:14.\nIsrael-viwo nyae nyuie be Yehowa wɔ nukunu geɖe na yewo. Ewɔ ɖe ŋugbe si wòdo na wo tɔgbui mawuvɔ̃la Abraham be yeana eƒe dzidzimeviwo nasɔ gbɔ abe ɣletiviwo ene eye yeana woaxɔ Kanaan-nyigba la dzi. Yehowa gagblɔ na Abraham be woate eƒe dzidzimeviwo ɖe anyi ƒe 400 gake woagatrɔ ava Kanaan le “dzidzime enelia” ŋɔli. Nya siawo katã va eme.—Mose I, 15:5-16; Mose II, 3:6-8.\nWoxɔ Israel-viwo nyuie le Egypte le Yakob ƒe vi Yosef ŋɔli. Emegbe Egiptetɔwo zi wo dzi ŋutasesẽtɔe eye wona wowɔ kluvidɔ na wo, gake abe alesi Mawu do ŋugbee ene la, le dzidzime ene siwo kplɔ wo nɔewo ɖo tso esime woge ɖe Egipte megbe la, wova ɖe Abraham ƒe dzidzimevi siawo tso Egipte ƒe kluvinyenye me. *\nLe ƒe 40 siwo kplɔe ɖo me la, Israel-viwo gakpɔ kpeɖodzi bubu si fia be Yehowa wɔna ɖe eƒe nyawo dzi. Esime Amalekitɔwo dze Israel-viwo dzi madzemadzee la, Mawu wɔ aʋa na eƒe dukɔa eye wòkpɔ wo ta. Ekpɔ woƒe ŋutilãmenuhiahiãwo katã gbɔ na wo le woƒe gbedzimɔzɔzɔ ƒe 40 la me hekplɔ wo va ɖo Ŋugbedodonyigbaa dzi mlɔeba. Esime Yosua nɔ alesi Yehowa wɔ nu ɖe Abraham ƒe dzidzimevi siawo ŋu me dzrom la, ete ŋu gblɔ kple dzideƒo be: “Nya aɖeke meto le nya nyui, siwo katã Yehowa gblɔ na Israel ƒe aƒe la me o, wo katã va eme pɛpɛpɛ.”—Yosua 21:45.\nTu Kaka Ðe Mawu ƒe Ŋugbedodowo Dzi Ðo\nAleke nàte ŋu atu Yehowa ƒe ŋugbedodowo dzixɔse ɖoe abe alesi Mixa kple Yosua wɔe ene? Enyo, aleke nèwɔ va ka ɖe ame bubuwo dzi? Èdzea agbagba nyaa nu geɖe tso wo ŋu alesi nàte ŋui. Le kpɔɖeŋu me, àva nya alesi nàte ŋu aka ɖe wo dzii to ŋkuléle ɖe alesi wodzea agbagba be yewoawɔ ɖe yewoƒe nyawo dzi nuteƒewɔwɔtɔe me. Ne èva le amesiawo nyam ɖe edzi la èva nɔa kakam ɖe wo dzi vivivi. Àte ŋu awɔe alea ke ne èle Mawu ƒe ŋugbedodowo dzixɔse tum ɖo.\nMɔ ɖeka si dzi nàte ŋu ato awɔ esia enye ŋugbledede le nuwɔwɔwo kple se siwo le wo kplɔm ŋu. Dzɔdzɔmeŋutinunyalawo ka ɖe se siawo dzi, siwo ƒe ɖe enye esi fiaa mɔ alesi lãmenugbagbevi ɖeka ama adzi ɖe edzi ava zu lãmenugbagbevi triliɔn gbogbo si va zua amegbetɔ la. Le nyateƒe me la, Sewɔla si dzi woate ŋu aka ɖo bliboe koe anya wɔ se siwo fia mɔ nuwo kple ŋusẽwo ƒe dɔwɔwɔ le xexe bliboa me. Ðikekemanɔmee la àte ŋu aka ɖe eƒe ŋugbedodowo dzi abe alesi nèkana ɖe se siwo kplɔa eƒe nuwɔwɔwo dzii ene.—Psalmo 139:14-16; Yesaya 40:26; Hebritɔwo 3:4.\nTo nyagblɔɖila Yesaya si nye Mixa ŋɔlimetɔ dzi la, Yehowa zã alesi azãgbewo nu metsina o kple alesi tsidzadza wɔ nukui la tsɔ wɔ kakaɖedzi si le eƒe nyaa ŋu ƒe kpɔɖeŋui. Ƒe sia ƒe la tsi dzana. Tsi ɖoa anyigba eye wòwɔnɛ be amewo te ŋu ƒãa nukuwo heŋea wo. Yehowa gblɔ le go sia me be: “Alesi tsidzadza kple sno dzana tso dziƒo, eye megagbugbɔna yina o, ke boŋ wòdea tsi anyigba wònana wòmiea nu heʋãa nu, eye wònaa nuku nuƒãla kple abolo, ne woaɖu la, nenema ke nye nya, si do tso nye nu me la anɔ: Magbugbɔ va gbɔnye ƒuƒlu o, negbe ɖeko wòawɔ nye lɔlɔ̃nu, eye wòawɔ nusi gbe meɖoe ɖo la hafi.”—Yesaya 55:10, 11.\nParadiso ƒe Ŋugbedodo Siwo ŋu Kakaɖedzi Le\nŊkuléle ɖe nuwɔwɔwo ŋu ate ŋu ana nàka ɖe Wɔla la dzi, gake nu bubu aɖe gahiã ne èdi be yeanya nu tso ŋugbedodo siwo nye “nya, si do tso [eƒe] nu me” ƒe akpa aɖe ŋu. Be nàte ŋu anya nu ku ɖe ŋugbedodo siawo ŋu ahaka ɖe wo dzi la, ele na wò be nàdzro Ŋɔŋlɔawo me nuŋlɔɖi siwo ku ɖe Mawu ƒe tameɖoɖo le anyigba kple eƒe nuwɔwɔ ɖe ameƒomea ŋu si tso Mawu ƒe gbɔgbɔ me la me.—Timoteo II, 3:14-17.\nNyagblɔɖila Mixa ka ɖe Yehowa ƒe ŋugbedodowo dzi. Wò asi ate ŋu asu Mawu ƒe nya si tso gbɔgbɔ me geɖe dzi wu Mixa gɔ̃ hã. Ne èle Biblia xlẽm hele ŋugble dem tso eŋu la, wò hã àte ŋu atu Mawu ƒe ŋugbedodo ƒe emevava ŋuti dzixɔse ɖo. Ŋugbedodo siawo melɔ Abraham ƒe dzidzimeviwo ko ɖe eme o ke elɔ ameƒomea katã hã ɖe eme. Yehowa do ŋugbe na blemafofo mawuvɔ̃la sia be: ‘To wò dzidzimevi me woayra anyigba dzi dukɔwo katã le, elabena èɖo to nye gbe.’ (Mose I, 22:18) Abraham ƒe ‘dzidzimevia’ koŋ enye Yesu Kristo Mesia la.—Galatiatɔwo 3:16.\nYehowa ato Yesu Kristo dzi akpɔ egbɔ be woyra ameƒomea me tɔ toɖolawo. Eye nuka ƒe ŋugbee Mawu do be yeawɔ le míaƒe ŋkekea me? Mixa 4:1, 2 ɖo eŋu le nyagblɔɖinya siawo me be: “Eye wòava me le ŋkeke mlɔeawo me be, Yehowa ƒe aƒe ƒe to la akɔ ta agbɔ towo ŋu, eye wòaƒo togbɛwo ta, eye anyigba dzi dukɔwo aƒo zi ɖe eŋu. Eye dukɔ geɖewo atso agblɔ bena: ‘Mina míayi Yehowa ƒe to la kple Yakob ƒe Mawu la ƒe aƒe la gbɔ, ne wòafia nu mí, eye míazɔ eƒe toƒewo!’”\nAmesiwo srɔ̃ nu tso Yehowa ƒe mɔwo ŋu ‘tsɔ woƒe yiwo tu agblenuwoe, eye wotsɔ woƒe akplɔwo tu hɛ gobɛwoe.’ Aʋawɔwɔ ƒe tameɖoɖo ɖesiaɖe nu yi. Madidi o ame dzɔdzɔewo axɔ anyigba la dzi, eye ame aɖeke mado ŋɔdzi na wo o. (Mixa 4:3, 4) Ẽ, Mawu ƒe Nya la do ŋugbe be le Fiaɖuƒe dziɖuɖu si le Yesu Kristo si me te la, Yehowa aɖe ameteɖeanyilawo katã ɖa le anyigba dzi.—Yesaya 11:6-9; Daniel 2:44; Nyaɖeɖefia 11:18.\nMawu afɔ amesiwo kpe fu heku le amegbetɔ ƒe aglãdzedze ɖe Mawu ŋu ta gɔ̃ hã ɖe tsitre kple mɔkpɔkpɔ be woava nɔ agbe tegbee le anyigba dzi. (Yohanes 5:28, 29) Woaɖe Satana kple eƒe gbɔgbɔ vɔ̃wo, siwo le megbe na nu vɔ̃ɖi wɔwɔwo ɖa, eye woaɖe nu gbegblẽ si Adam ƒe nuvɔ̃ he vɛ la ɖa to Yesu ƒe tafevɔsa dzi. (Mateo 20:28; Romatɔwo 3:23, 24; 5:12; 6:23; Nyaɖeɖefia 20:1-3) Eye aleke woanɔ na amegbetɔ toɖolawo? Woayra wo kple agbe mavɔ nɔnɔ le blibodede kple lãmesẽ me le paradisonyigba dzi!—Psalmo 37:10, 11; Luka 23:43; Nyaɖeɖefia 21:3-5.\nŊugbedodo wɔnuku kawoe nye esi! Gake ɖe nàte ŋu axɔ wo dzi asea? Àte ŋu axɔ wo dzi ase godoo. Esiawo menye amegbetɔ siwo si tameɖoɖo nyuiwo le gake ŋusẽ mele wo si be woawɔe ade goe ƒe nyawo o. Wonye Mawu Ŋusẽkatãtɔ, amesi mate ŋu aka aʋatso o eye ‘mewɔa blewu le eƒe ŋugbedodowo dziwɔwɔ me o’ ƒe ŋugbedodowo. (Petro II, 3:9; Hebritɔwo 6:13-18) Àte ŋu aka ɖe ŋugbedodo siwo katã le Biblia me la dzi bliboe, elabena Wotso ‘Yehowa, Mawu nuteƒetɔ’ la gbɔ.—Psalmo 31:6.\n^ mm. 8 Kpɔ Insight on the Scriptures, babla 1, axa 911-12, si Yehowa Ðasefowo ta.\n“Nya aɖeke meto le nya nyui, siwo katã Yehowa, mia Mawu la, gblɔ na mi la me o.”—YOSUA 23:14\n[Nɔnɔmetata siwo le axa 4, 5]\nYehowa wɔ ɖe eƒe ŋugbe si wòdo na Israel-viwo le Ƒudzĩa to kple le gbeadzi la dzi\nYehowa wɔ ɖe ŋugbe si wòdo na Abraham dzi. Eƒe Dzidzimevi, Yesu Kristo ahe yayrawo vɛ na ameƒomea\nƉoe Ɖe Amewo Ɖoe Ɖe Amewo Ŋugbedodo Siwo Dzi Nàte Ŋu Aka Ðo\nw04 1/15 axa 4-7